ועדת הכלכלה, כנסת 19, פרוטוקול מספר 15, 2013-05-21 11:00

אבישי ברוורמן: אני קודם כול מקדם בברכה את יושב-ראש רשות השידור, את המנכ"ל, את יושב-ראש רשות השידור בעבר, את חברי הכנסת וכל הציבור, כולל מאגודת העיתונאים וכל האנשים שנמצאים כאן.

אבישי ברוורמן: כאשר אני למדתי בבית-ספר תיכון, למדנו אז אנגלית והיה ספר נהדר שהמפיקים, אולי אסף אמיר זוכר: The Forsyte Saga, "האגדה לבית פורסייט".

אבישי ברוורמן: אני מסתכל, אני 7 שנים בכנסת ישראל, נכנסתי באפריל, הייתי חבר בוועדת הכספים ובוועדת הכלכלה, הייתי יושב-ראש ועדת הכספים, הייתי שר.

אבישי ברוורמן: אני כל הזמן שומע שאו-טו-טו יש רפורמה ברשות השידור.

אבישי ברוורמן: אפילו כשהייתי יושב-ראש ועדת הכספים הבאתי את עופר עיני ואמרו לי: או-טו-טו חותמים, ואז הייתי צריך לאשר בתור יושב-ראש ועדת הכספים סכומים כלשהם, משהו לקראת החגים, כדי למנוע שחס וחלילה לחלק מן העובדים לא יהיה מה לאכול.

אבישי ברוורמן: אבל אמרו לי: אחרי החגים תהיה רפורמה.

אבישי ברוורמן: אתם מכירים את המשפט היהודי הקלאסי "אחרי החגים".

אבישי ברוורמן: אז אנחנו כאן ואני שומע שבתחילת החודש נחתמה סופית הרפורמה ברשות השידור.

<אמיר גילת: "סופית" אתה אמרת.

אבישי ברוורמן: התפקיד שלנו כאן

אבישי ברוורמן: כמייצגים את הציבור, לא קואליציה ולא אופוזיציה, לבחון מה נכון לציבור, האם הרפורמה הזאת שמוצגת מביאה להבראה של רשות השידור.

אבישי ברוורמן: כולנו רוצים שבישראל יהיה שידור ציבורי איכותי ומגוון.

אבישי ברוורמן: אנחנו רוצים שהתכנים שהערוצים המסחריים לא מעוניינים לעסוק בהם יהיו כאן ברשות השידור הציבורית.

אבישי ברוורמן: מצד שני, אנחנו רוצים גם תוכניות שיש להן ביקוש.

אבישי ברוורמן: איך אמרתם לציבור: "יש תמורה בעבור האגרה".

אבישי ברוורמן: לגבי האגרה – זה שאלה אחרת אם משלמים אותה.

אבישי ברוורמן: אתן את רשות השידור ליושב-ראש רשות השידור.

אבישי ברוורמן: אני יודע שיש היום דיון בעתירה ואתם צריכים ללכת לבית-המשפט בשעה 12:00, וכך גם חלק מן העיתונאים והאחרים יהיו שם.

אבישי ברוורמן: אני רוצה לקבל דיווח ברור ומדויק מה קורה, איך מתקדמת הרפורמה, האם הרפורמה הזאת היא עוד טלאי על טלאי, או באמת תצליח להביא לשינוי משמעותי ברשות השידור.

אבישי ברוורמן: למרות החתימה על הרפורמה, 5 חברים במליאת רשות השידור כתבו לאחרונה לשר התקשורת, מר ארדן, שאמר לי שהוא גם לומד את כל הנושאים האלה, ואנחנו נשמע עוד את דבריו: "במצב הנוכחי ההנהלה לא מסוגלת לקדם שינוי אמיתי ולכן הדרך היחידה להבריא את הרשות – לסגור אותה ולפתוח מחדש".

אבישי ברוורמן: קיבלנו את המכתב הזה.

אבישי ברוורמן: בסוף 2012 מליאת רשות השידור ביטלה את ועדת המעקב של נציגי הציבור, שתפקידה היה לפקח על הרפורמה.

אבישי ברוורמן: נשיא בית-המשפט העליון, אשר גרוניס, אמר בהקשר של בג"ץ היוצרים – ויושבים כאן חלק מן היוצרים – כי "ההתנהלות של רשות השידור נטלה ממנה את חזקת התקינות המנהלית וכרגע על התקציבים שמועברים, או לא מועברים, ליוצרים מפקח בית-המשפט".

אבישי ברוורמן: זאת הצהרה קשה.

אבישי ברוורמן: מכיוון שכולנו מעוניינים בסופו של יום בהצלחת הרפורמה ברשות השידור, אני כבר אומר כאן שוועדת הכלכלה צריכה להיות הגוף שיפקח על ההתקדמות של הרפורמה, ואנחנו נפקח.

אבישי ברוורמן: המטרה – שיקרה כאן משהו.

אבישי ברוורמן: יש מחלוקת בין העובדים להנהלה.

אבישי ברוורמן: אנחנו נשמע על הדברים הללו.

אבישי ברוורמן: יש שאלה על מעבר ללוד, או לא ללוד, ויש את כל הדברים האחרים.

אבישי ברוורמן: אני פה נותן את רשות הדיבור ליושב-ראש רשות השידור, שאני מכיר אותו עוד מהזמן שעבד באוניברסיטה מפוארת בצפון.

אבישי ברוורמן: ראשית, ותוך כדי ההצגה שלך של המצב – אל תאריך בדברים, תדבר על הדברים המרכזיים – יש לי שאלה: מדוע בוטלה ועדת הפיקוח?

אבישי ברוורמן: מי לתפיסתך אמור לפקח על הנהלת רשות השידור?

אבישי ברוורמן: כל הוויכוח שלך על הבניין הזה, בלוד, או לא בלוד, או בבת-ים – איפה עומד נושא הבניין?

אבישי ברוורמן: אנחנו נשמע גם, כמובן, את נציגי העובדים.

אבישי ברוורמן: יש שאלה אחת שכבר אני אומר לך שתתייחס אליה.

אבישי ברוורמן: קיבלתי איזה מסמך שאומר שרשות השידור ויתרה על הכנסות ממכירת המתחם בתל-אביב.

אבישי ברוורמן: בדוח מבקר המדינה נכתב: "השטח של רשות השידור בתל-אביב, לפי הערכת השמאי שלו, שוויו 308 מיליון שקלים, ורשות השידור קיבלה עליו רק 150 מיליון שקלים".

אבישי ברוורמן: דרך אגב, הביקורות – זה לא קורה רק אצלכם.

אבישי ברוורמן: פעם עשיתי חישוב לגבי מפלגת העבודה.

אבישי ברוורמן: כשרבין היה ראש הממשלה למפלגת העבודה היו נכסים במיליארדים.

אבישי ברוורמן: אם היו מחזיקים את הנכסים ומקבלים עליהם רק את הריבית מפלגת העבודה היתה רנטבילית לנצח.

אבישי ברוורמן: בכל שנה מישהו אחר מכר, חבורה שלמה התעשרה מסביב והיום אין נכסים למפלגת העבודה.

אבישי ברוורמן: צריך לבדוק מה קרה.

אבישי ברוורמן: האם הסיפור ברשות השידור קצת דומה לסיפור של מפלגת העבודה.

אבישי ברוורמן: אמיר גילת, יוני בן מנחם, תחליטו ביניכם מי ידבר, בבקשה.

<אמיר גילת: בוקר טוב.

<אמיר גילת: אם נתחיל ב"אגדה לבית פורסייט" אז אני מקווה שאנחנו באמת בפרק האחרון ולא בשידור חוזר של הסדרה.

<אמיר גילת: ..

אבישי ברוורמן: איך אומרים: The opera is not over until the fat lady sings.

אבישי ברוורמן: השאלה מי זה ה-fat lady.

<אמיר גילת: אכן חתמנו ב-5 במאי על הסכם שמאשרר את ההסכמים שנחתמו לפני שנתיים בין רשות השידור ובין אגודת העיתונאים, ובעצם מבחינת רשות השידור ומבחינת אגודת העיתונאים, וכפועל יוצא מכך גם ההסתדרות, אנחנו מוכנים להתנעת הרפורמה.

<אמיר גילת: הנושא כרגע נמצא על שולחנו של הממונה על השכר שצריך – אני מניח שהוא ידווח תיכף – לאשר עוד דברים אחרונים, אבל בכל מקרה ההיערכות היא להתחלת הרפורמה והתנעתה ב-1 ביוני.

אבישי ברוורמן: האם הרפורמה הזאת, שיחתמו או לא יחתמו עליה, נניח שיחתמו, האם היא מביאה להבראה של רשות השידור?

<אמיר גילת: קודם כול, ברשותך, אתאר ב-3 דקות מה היא הרפורמה.

<אמיר גילת: לרפורמה יש מספר עקרונות, שאת המתווה להם התחיל משה גביש ואנחנו ממשיכים את הדרך.

<אמיר גילת: היא אומרת: 1) ביטול כל ההסכמים והנהלים ברשות השידור; 2) פרישה של 700 עובדים; 3) שדרוג טכנולוגי של 330 מיליון שקל, כי רשות השידור נמצאת על סף קריסה טכנולוגית ואלמלא השדרוג הזה אנחנו לא יכולים להמשיך ולקיים את השידורים; 4) והדבר העיקרי הוא פינוי יותר מקורות תקציביים אל תוכן, ואת זה כבר התחלנו, גם בחסות החוק שגובש בוועדה הזאת.

<אמיר גילת: אלה העקרונות, כאשר בשורה התחתונה הכוונה להגיע לארגון יעיל יותר, שיודע לעשות את מה שבעיניי רשות השידור צריכה לעשות – לשדר.

<אמיר גילת: רשות השידור צריכה לעסוק רק בדבר אחד, בשידור.

<אמיר גילת: העמיסו עליה גם דברים אחרים, להיות גובה, להיות מחלקת פרסום, הזכרת את חברת הנדל"ן.

<אמיר גילת: אני חושב שאנחנו צריכים להתכנס לנושא שבו אנחנו יודעים לעשות את העבודה הכי טוב ואנחנו מתמחים בו, וזה תחום התוכן ותחום השידור, ולכן אנחנו נקראים גם רשות השידור.

<אמיר גילת: הרפורמה תאפשר לנו לעשות כמה דברים.

<אמיר גילת: אגיד את זה באמת בדקה.

<אמיר גילת: 1) לעשות את הערוץ הראשון ערוץ איכותי, רלוונטי, ישראלי וחדשני.

<אמיר גילת: 2) אנחנו מדברים על כך שכבר העברנו את ה"פריים טיים", את שעת צפיית השיא ל-9 בערב כדי לתת את התכנים שלנו מול הערוצים המסחריים ולא שעה אחרי, או שעתיים אחרי.

<אמיר גילת: הנגזרת של זה היא הקדמת "מבט לחדשות".

<אמיר גילת: זה נתן תחרות לערוצים המסחריים גם במהדורת החדשות המרכזית, כחלק מן התהליך של השבת עטרה ליושנה, והרייטינג – אנחנו רואים כבר גידול ניכר, הכפלה של הרייטינג, ואנחנו צופים שהוא ימשיך ויעלה.

<אמיר גילת: 3) הפקות מקור – יש גם את החוק וגם את הרצון שלנו לעידוד הפקות המקור הישראליות.

<אמיר גילת: אכן רשות השידור לא היתה מסוגלת בשנים האחרונות לעמוד בדרישות החוק.

<אמיר גילת: פשוט חוקקו את החוק ושכחו שגם צריך את הרפורמה בשביל ליישם אותו.

<אמיר גילת: עשינו את כל המאמצים, ואני ישבתי כאן

<אמיר גילת: לפני שנתיים ונדרתי נדר שאני לא מגיע יותר לוועדה ואומר שרשות השידור לא מילאה את מחויבותה בחוק, ואכן ב-2012 מילאנו את המחויבות בחוק.

<אמיר גילת: המתווה של החוק תוקן ובהתאם למתווה המתוקן יכולנו לעמוד בכך.

<אמיר גילת: ב-2013 אנחנו אמורים לעמוד בדרישות החוק גם כן, ופה אני יכול לבשר שאפילו למעלה מכך.

<אמיר גילת: פינינו תקציבים נוספים להפקות מקור ואנחנו מתכוונים להפיק בכמות שאפילו עולה על המחויבות שנקבעה בחוק.

איציק שמולי: אגב, המחויבות שווה לכל גוף משדר?

איציק שמולי: מה שדורשים ממך זה גם מה שדורשים מגופי שידור אחרים?

<אמיר גילת: יש רגולציה אחרת.

<אמיר גילת: זה שונה לגמרי.

<אמיר גילת: בכוונתנו לשפר גם את ערוץ 33.

<אמיר גילת: יש החלטה של המליאה להפוך אותו לערוץ חדשות ותרבות.

<אמיר גילת: התחלנו כבר בשידורי ניסיון, יש כבר שיפור ניכר גם בתחומים האלה.

<אמיר גילת: כבר לא משדרים שם רק שידורי ארכיון.

<אמיר גילת: אנחנו הולכים להגדיל את ההשקעה גם בתוכניות בערבית, ושוב, החלטה של השנה האחרונה: 20% מהתקציב של הפקות המקור ילך להפקות מקור בשפה הערבית.

<אמיר גילת: זה באשר לטלוויזיה, על קצה המזלג.

<אמיר גילת: רדיו – אנחנו מתכוונים לשפר גם את הרדיו, שבסך הכול עובד, אבל אנחנו צריכים לראות מה הדרך להתמודד עם האתגרים של הרדיו במאה העשרים-ואחת.

אבישי ברוורמן: חבר הכנסת כבל שפעם היה אחראי על רשות השידור, ברוך בואך.

איתן כבל: לא תמיד אני שמח להיזכר בזה.

איתן כבל: ..

<אמיר גילת: והדבר האחרון הוא נושא המדיה הדיגיטלית.

<אמיר גילת: אנחנו רואים חשיבות רבה בפיתוח נושא המדיה הדיגיטלית, כניסת רשות השידור לעולם הזה, של הפצת התכנים שלנו באמצעים טכנולוגיים מתקדמים ובכך שהשידור הציבורי יכול להגיע לכל אחד ולכל מקום.

<אמיר גילת: זה על קצה המזלג.

<אמיר גילת: המימון המקורי של הרפורמה היה אמור להיות 90 מיליון שקל מענק של משרד האוצר, 240 מיליון שקל הלוואות, כרגע ממשרד האוצר, והיתרה היתה צריכה לבוא מהעלאת האגרה.

<אמיר גילת: האגרה לא רק שלא עלתה, עוד לפני המחאה החברתית, קל וחומר אחרי המחאה החברתית היא ירדה, כפי שהוועדה הזאת יודעת, ב-5%.

<אמיר גילת: כך נוצר מחסור של 400 מיליון שקל בתקציב שיאפשר לנו את הנעת הרפורמה.

<אמיר גילת: הסכום הזה נמצא באמצעות הסדר שעשינו עם משרד האוצר ומשרד ראש הממשלה ומימוש של נכסים.

<אמיר גילת: זה עוד לא קרה בפועל, התוכנית היא לממש את הנכסים, ולכן יש אי-דיוק במה שאמרת לגבי מתחם הקריה.

אבישי ברוורמן: אז תתקן אותי.

אבישי ברוורמן: זה המידע שקיבלתי.

<אמיר גילת: ה"דיל" הוא זה: יש לנו נכסים בבעלות מלאה של רשות השידור, שזה מתחם שערי צדק וזה נכס ברחוב ירמיהו בירושלים.

<אמיר גילת: הנכס הזה שווה 40 מיליון שקל, למשל.

<אמיר גילת: שני הדברים האלה יתנו לנו 290 מיליון שקל.

<אמיר גילת: לכן אני רואה את הכול כ"דיל" כללי, ואגיד על זה עוד משפט וחצי.

<אמיר גילת: תמורת פינוי הקריה בתל-אביב נקבל ממינהל מקרקעי ישראל 150 מיליון שקל, 110 מיליון שקל הולך לסגירת הלוואת הגישור של 400 מיליון השקלים החסרים, ה-290 110, וביתרת הסכום של הקריה בתל-אביב נבנה מתחם שידור מודרני בגוש דן.

<אמיר גילת: בכוונתנו לעשות את זה בלוד, אבל זה כמובן נמצא עדיין בהתדיינות.

אבישי ברוורמן: בוויכוח ובמשא ומתן.

<אמיר גילת: אם אתה רוצה, נחזור לזה.

<אמיר גילת: ופינוי רוממה ואולפני החוטים הסמוכים יממן את בניית המתחם החדש בשערי צדק, כי אנחנו נשארים על שליש משערי צדק, שם נבנית קריית רשות השידור החדשה, ושני-שלישים ילכו למדינה.

<אמיר גילת: זה ה"דיל".

<אמיר גילת: זאת אומרת, בשורה התחתונה, אנחנו גם מקבלים את הרפורמה, על-ידי מציאת הסכום החסר, גם נכס רב-משמעות בירושלים, מודרני, סביבת עבודה חדשנית שתרכז את כל הפעילות בירושלים במקום אחד, וגם מתחם קטן יותר בגוש דן.

אבישי ברוורמן: אני שומע ממך, קודם כול, so far so good, אתה אומר.

אבישי ברוורמן: ראשית, הרפורמה הזאת תבריא את רשות השידור, שנית, אתם מגיעים להסכם עם העובדים, ודבר שלישי, גם לגבי המימון הכספי – הוא סגור.

אבישי ברוורמן: תיכף נפתח את הדיון, אבל מה חסר כרגע כדי לחתום על הרפורמה?

<אמיר גילת: חסר אישור של הממונה על השכר.

<אמיר גילת: על ההסכם חתמנו, כל החתימות מופיעות.

<אמיר גילת: אנחנו כבר קצת חותמים סדרתיים.

<אמיר גילת: ..

אבישי ברוורמן: אז מי חסר?

אבישי ברוורמן: הממונה על השכר?

<אמיר גילת: חסר כרגע הממונה על השכר, כאשר אנחנו אמורים לקבל בימים הקרובים את האישור.

<אמיר גילת: נשאל את פיו.

<אפרים מלכין: אני מהממונה על השכר.

<אפרים מלכין: רשות השידור העבירה את ההסכם שנחתם עם אגודת העיתונאים.

<אפרים מלכין: היו לנו מספר הערות כלכליות, שאני חושב שהן פשוטות יותר, ויש עוד שתי נקודות פתוחות לגביהן ביקשנו את ההתייחסות של ההנהלה.

<אפרים מלכין: עוד לא קיבלנו אותה, וברגע שנקבל- - -

אבישי ברוורמן: אתה חושב שהעסק הזה מבחינתך מחייב רק תיקונים קטנים והוא הולך לחתימה?

<אפרים מלכין: בגדול, ההסכם שנחתם הוא במתווה- - -

אבישי ברוורמן: שמעתי את זה בשעתו כיושב-ראש ועדת הכספים, בגלל זה אני שואל את השאלה.

<אפרים מלכין: ככלל, המתווה של ההסכם, בגדול, מקובל עלינו.

<אפרים מלכין: יש את ההתאמות שצריך לעשות, ויש את שתי הנקודות שלגביהן ביקשנו את התייחסות ההנהלה.

איתן כבל: שנים של התאמות.

איתן כבל: ..

אברהים צרצור: מה הדברים שביקשתם לבדוק?

אבישי ברוורמן: אם היו שואלים אותך עכשיו – תיכף אשאל כאן עוד אנשים אחרים על כל הדברים – אבל נניח שמה שאומר מר גילת זה בדיוק התמונה שקיימת.

אבישי ברוורמן: אם היו סוגרים אותך עכשיו בחדר עם הנציגים המתאימים היית יכול לגמור את זה הלילה?

<אפרים מלכין: אני עוד מחכה להתייחסות של ההנהלה אז קשה לי לענות.

אבישי ברוורמן: אמיר גילת, אתה יכול לסגור את זה היום?

<אמיר גילת: כן.

<אמיר גילת: היום הממונה על השכר יקבל את התשובות.

אבישי ברוורמן: תודה.

אבישי ברוורמן: אני קצת משנה את סדר הדוברים.

אבישי ברוורמן: אתן כאן לכולם לדבר.

אבישי ברוורמן: יושב אתנו משה גביש, שהיה יושב-ראש רשות השידור.

אבישי ברוורמן: רגע, אדוני המנכ"ל, אתה רוצה להוסיף משהו עכשיו?

אבישי ברוורמן: בסדר.

אבישי ברוורמן: משה גביש, אני ישבתי אתך, היית בא אליי אז, גם כשישבנו בוועדת כספים, ואמרת לי שאו-טו-טו אתה גומר, כפי שאמר אמיר גילת.

אבישי ברוורמן: האם אתה בקי בזה לפני ולפנים?

אבישי ברוורמן: האם הרפורמה הזאת, שאתה למדת אותה, מגשימה את המטרות של הבראת רשות השידור, הדרך וכולי?

אבישי ברוורמן: אתה רוצה להתייחס?

אבישי ברוורמן: בבקשה.

<משה גביש: אני חושב שיש מספר לא קטן של שאלות שצריך לשאול.

<משה גביש: אני לא יכול לומר אם הרפורמה תמלא את המטרות או לא, אף אחד פה לא יכול לומר, לא אמיר גילת ולא יוני בן מנחם יכולים היום להתנבא.

<משה גביש: יש הרבה שאלות שוועדת הכלכלה, שבזמנו היתה מעורבת מאוד ברפורמה, בכל פרט – אגב, גלעד ארדן, שהוא היום השר הממונה, היה אז יושב-ראש ועדת הכלכלה.

<משה גביש: אבל יש הרבה דברים שהיו ברפורמה המקורית שלא קיימים היום, ולהיפך.

<משה גביש: אם תיתן לי כמה דקות אוכל לומר.

אבישי ברוורמן: אתן לך.

אבישי ברוורמן: הידע שלך, גם המעורבות וגם היסטורית, רב מאוד.

<משה גביש: הדבר הראשון הוא חקיקה.

<משה גביש: הרפורמה עמדה על כמה רגליים.

<משה גביש: אני רוצה להזכיר כאן – או לא להזכיר, כי רוב חברי הכנסת הם חדשים – עברה בקריאה הראשונה הצעת חוק ממשלתית להפריד את רשות השידור מהפוליטיקה, הצעת חוק שיזם אותה בזמנו איתן כבל, שהיה השר הממונה, ואחריו הוביל אותה בוז'י הרצוג כשהיה השר הממונה.

<משה גביש: זה היה בשנת 2008.

<משה גביש: הצעת החוק הזאת היתה חלק בלתי נפרד מן הרפורמה ובלי שתהיה אליה התייחסות לדעתי שום רפורמה לא תצליח.

<משה גביש: הצעת החוק אמרה, שלא כמו היום כשיושב-ראש הוועד המנהל ומנכ"ל הרשות ובעצם כל בכירי הרשות מתמנים על-ידי הדרג הפוליטי, הצעת החוק ניתקה את רשות השידור מן הדרג הפוליטי, שהמינויים לא יהיו פוליטיים.

<משה גביש: צריך להבין שאם יש גוף פוליטי, או דרג פוליטי שממנה יושב-ראש ומנכ"ל וחברי מליאה, כל המינויים מתחתם גם כן נתונים בעצם לאותו דרג פוליטי, כי הוא מינה את מי שעומד למעלה.

<משה גביש: זה לא רק עניין של מינויים, זה גם עניין של התערבות.

<משה גביש: אז אם יש יושב-ראש או מנכ"ל יותר חזקים – אני לא מתייחס כאן לאנשים ספציפיים – אז הם יכולים לעמוד בהתערבויות כאלה.

<משה גביש: הנושא המרכזי בחקיקה היה הפרדה של רשות השידור מן הפוליטיקה.

<משה גביש: הכנסת התפזרה, השר אדלשטיין התמנה לשר האחראי על רשות השידור והוא המליץ לממשלה לא להחיל רציפות על הצעת החוק.

<משה גביש: אני מניח שכולם פה יודעים מה זה רציפות, למרות שאתם עוד לא עברתם מכנסת לכנסת.

עליזה לביא: עשינו שיעורי בית כבר.

<משה גביש: הממשלה החליטה לא לבקש החלת רציפות.

<אתי בנדלר: השמועות אומרות שהשר אדלשטיין ביקש להחיל רציפות והממשלה לא קיבלה, ובעקבות זאת הוא התפטר.

<משה גביש: אני אומר לך שהוא ביקש לא להחיל רציפות.

<משה גביש: לי הוא אמר בפירוש.

<משה גביש: הוא הביא לממשלה המלצה שלא להחיל רציפות.

<משה גביש: הוא ביקש למנות יושב-ראש ולא נתנו לו.

<משה גביש: אבל רציפות הוא ביקש לא להחיל.

<משה גביש: לכן עד היום המינויים הבכירים ברשות השידור הם מינויים פוליטיים.

<משה גביש: אני אומר עוד פעם, זה לא מינויים פוליטיים במובן שכל אדם שיושב כאן הוא אדם פוליטי או לא ראוי.

<משה גביש: הם מינויים פוליטיים במובן שדרג פוליטי ממנה אותם.

<משה גביש: אם רוצים רשות שידור כפי שכתוב בחוק רשות השידור – ואגב, בחוק רשות השידור כתובות המטרות של רשות השידור, מה היא צריכה לעשות.

אריאל אטיאס: אני רק אומר לך שגם ברשות השנייה הממשלה ממנה והשרים ממנים.

<משה גביש: זה לא עושה את זה טוב יותר.

אריאל אטיאס: אבל הרשות השנייה מתפקדת, אין ויכוח על זה כרגע מבחינת התפקוד.

<אתי בנדלר: אבל הרשות השנייה היא גוף רגולטורי, זה משהו אחר, זה לא הגוף המשדר עצמו.

אריאל אטיאס: אם רוצים לקבוע שהפוליטיקאים לא ימנו, אז ברשות השנייה הפוליטיקאים ממנים.

<אתי בנדלר: זה לא רלוונטי, חבר הכנסת אטיאס.

אבישי ברוורמן: אנחנו נתייחס לנושא הזה.

<משה גביש: זו רגולציה שונה לחלוטין.

אריאל אטיאס: הרגולציה שונה אחרי שממנים, אני מסכים, יש רשות שנייה.

אריאל אטיאס: אני מזכיר לך, הייתי שר התקשורת במשך 3 שנים ואני מיניתי גם מנכ"ל ויושב-ראש וכולי.

<משה גביש: הדרג הפוליטי לא ממנה את מנכ"ל "רשת" או את מנכ"ל "קשת" או את מנכ"ל חברת החדשות.

<משה גביש: זה לא נכון.

<משה גביש: הדרג הפוליטי לא ממנה את מנכ"ל הערוצים המשדרים, לא את "הוט" ולא את "יס" ולא את "קשת" או "רשת" ולא את מנכ"ל חברת החדשות של ערוץ 10 ולא את מנכ"ל חברת החדשות של ערוץ 2.

איתן כבל: חבר הכנסת אטיאס, אתה מדבר על הרגולטור.

איתן כבל: אלה שני דברים שונים.

<משה גביש: הדרג הפוליטי לא ממנה אף דרג ביצוע.

<משה גביש: ברשות השידור מנכ"ל רשות השידור מתמנה על-ידי הדרג הפוליטי.

אריאל אטיאס: טענת שברגע שהממשלה ממנה את המנכ"ל אז כל מי שתחתיו זה מינויים פוליטיים.

<משה גביש: לא.

<משה גביש: אמרתי שזה נותן אפשרות כזאת.

אריאל אטיאס: כך אמרת.

אריאל אטיאס: אני מיניתי מנכ"ל לרשות השנייה, מיניתי יושב-ראש ואת כל חברי המועצה ואני לא חושב שמינויים שנעשו אחרי כן הם מינויים פוליטיים.

<משה גביש: הרשות השנייה היא לא גוף משדר.

<משה גביש: סליחה, בכל זאת אני מוכרח להבהיר את המצב.

<משה גביש: הרשות השנייה היא גוף רגולטורי.

<משה גביש: כמו שהממונה על הגבלים עסקיים מביא אותו שר הכלכלה לאישור הממשלה, וכמו שיושב-ראש הרשות לניירות ערך מביא אותו שר.

<משה גביש: אבל זה לא גוף משדר.

<משה גביש: הסיכון כאן הוא בגוף משדר.

<משה גביש: אי אפשר להתקשר לרשות השנייה ולהגיד: תורידו את ה"אייטם" הזה, תוסיפו "אייטם" אחר, תשימו דגש על זה.

<משה גביש: אי אפשר, כי הם לא גוף משדר.

<משה גביש: ברשות השידור זה כאילו הדרג הפוליטי היה ממנה את מנכ"ל ערוץ 10 ואת מנכ"ל החדשות.

אריאל אטיאס: יש לי מה לחדש לך בעניין.

<משה גביש: אולי לא דייקתי בדבריי, אבל אני בספק.

עליזה לביא: אתה לא דייקת.

אבישי ברוורמן: אפשר הכול.

אבישי ברוורמן: במדינת היהודים אפשר הכול.

עליזה לביא: לא רק זה.

עליזה לביא: גם הייתי ממליצה להוסיף לדיון, ברשותך היושב-ראש, את המודל של ה-BBC.

עליזה לביא: בעצם רשות השידור הוקמה בזמנו במודל של ה-BBC.

עליזה לביא: היום אנחנו רואים מה קורה, כמה חשוב השידור הציבורי.

עליזה לביא: הייתי ממליצה להוסיף לדיון גם מה קורה- - -

אבישי ברוורמן: זה יעלה, אבל אני מבקש רק לשמוע את המשך דבריו של מר גביש, שאומר דברים ברורים.

אבישי ברוורמן: ניתן לו לסיים ואז נפתח את הדיון.

<משה גביש: כשהבאנו את הרפורמה לאישור של- - -

עליזה לביא: הרשות השנייה זה לא פוליטי?

עליזה לביא: על מה אתם מדברים?

<משה גביש: אבל היא לא גוף משדר, היא לא משדרת.

אבישי ברוורמן: חברת הכנסת עליזה לביא, אני מבקש, אני יודע שיש חוק בכנסת שלחברי כנסת מותר כל הזמן לדבר ולאחרים אסור.

עליזה לביא: אדוני היושב-ראש, גם לא בירכת אותי כשנכנסתי וגם אני חוטפת נזיפה?

אבישי ברוורמן: אני מדבר באופן כללי.

אבישי ברוורמן: אנא, אתם יכולים לדבר כמה שאתם רוצים, אני לא יכול לעצור בעדכם, אבל בואו ניתן גם למשה גביש לדבר.

<משה גביש: אני רוצה שוב להבהיר, לא אמרתי ולא התכוונתי לומר שכל המינויים ברשות השידור הם פוליטיים.

<משה גביש: אמרתי שברגע שמנהל בגוף המשדר מתמנה פוליטית הסיכון קיים.

<משה גביש: אמרתי במפורש שאני לא מתייחס להנהלה כזאת או אחרת.

<משה גביש: ברשות השנייה המצב אחר לגמרי, כי מדובר על הגוף הרגולטורי, לא מדובר על מנכ"ל חדשות 10 או מנכ"ל חדשות 2 או מנכ"ל "קשת" או מנכ"ל "רשת".

מיכל רוזין: עדיין הוא חידש לנו, שגם הרגולטור מתערב.

מיכל רוזין: אני חושבת שיש פה- - -

אריאל אטיאס: לא אמרתי שהוא מתערב.

אריאל אטיאס: אמרתי שהוא יכול להתערב.

<משה גביש: אם המצב הוא טוב או רע שם, זה בוודאי לא משנה לדיון שלנו.

אבישי ברוורמן: להיפך, זה קל וחומר.

<משה גביש: הדבר השני שאני חושב לומר כאן, אנחנו חיים בעולם של אלטרנטיבות.

<משה גביש: הרפורמה הזאת כפי שהיא היום, גם אמר בהגינותו אמיר גילת, נחתמה בשנת 2008 עם ההסתדרות, עם כל ועדי רשות השידור ועם משרד האוצר, נחתמה בפועל.

<משה גביש: כלומר, נחתם כמה עובדים יעזבו, מה יהיה המבנה הארגוני, נחתם אצל עופר עיני עם הממונה על השכר ועם הממונה על התקציבים, הכול היה חתום.

<משה גביש: מה שלא נחתם זה מה יהיו תנאי העובדים הנשארים.

<משה גביש: קודם כול, עשינו להם- - - זאת אומרת, כ-5 שנים מאז שנחתמה הרפורמה, כפי שאמר יושב-ראש הוועדה- - -

אבישי ברוורמן: אני הייתי יושב-ראש ועדת הכספים.

<משה גביש: נכון, ואיתן כבל היה כשר הממונה, ואתה, וגלעד ארדן היה כיושב-ראש ועדת הכלכלה, ובוודאי שתי הגברות הנכבדות שמנהלות כאן את כל העסק.

<משה גביש: הרפורמה הזאת נחתמה לפני 5 שנים ובעצם היום נחתמו גם הסכמי השכר הנוספים.

<משה גביש: מה שהיה נכון לפני 5 שנים, ואני הובלתי את הרפורמה, אני לא בטוח שנכון היום.

<משה גביש: לפני שנכנסים להשקעות גדולות כל-כך צריך לחשוב.

<משה גביש: קודם כול, כל שוק המדיה השתנה מאוד ב-5 השנים האחרונות.

<משה גביש: המקום של הטלוויזיה היום הוא לא כפי המקום של הטלוויזיה אז.

<משה גביש: היום אנחנו רואים שנכנסות לשוק הזה חברות סלולר, "יוטיוב", "גוגל", מי שאתם רוצים.

<משה גביש: היום "הוט" ו"יס" מתחילות למכור ערוצים.

<משה גביש: זאת אומרת, אם אנחנו רוצים שידור ציבורי השאלה אם המתכונת הזאת, שבעצם הוקמה בשנות השישים, צריך להמשיך איתה היום.

<משה גביש: דבר שני, היום הרפורמה הזאת לא מספיק מבחינה בין הרדיו והטלוויזיה.

<משה גביש: לדעתי תחנות הרדיו של רשות השידור הן מצוינות.

<משה גביש: גם פה כמובן אפשר להעיר הערות, ומהכרות באמת עמוקה עם רשות השידור, גם שם אפשר לייעל ב-20%-25% את מצבת כוח האדם ואת המשאבים המוקצים ואת הכסף הזה להקצות לטכנולוגיה ולמה שרוצים, אבל בסך הכול הרדיו פועל מצוין.

<משה גביש: אתם צריכים לזכור את זה, ואגיד למה.

<משה גביש: יש בסך הכול שתי תחנות שמשדרות אקטואליה במדינת ישראל: גלי צה"ל ורשת ב'.

<משה גביש: בוודאי אי אפשר להשאיר במדינת ישראל רק את גלי צה"ל, שתהיה רשת טובה ככל שתהא, והיא טובה, אבל היא כפופה לשר הביטחון.

עליזה לביא: אנחנו המדינה היחידה שיש בה תחנה צבאית שמשדרת לאזרחים, מדינת ישראל.

אברהים צרצור: מה עם רשת ד'?

<משה גביש: אגיע גם אליה, האמן לי.

<משה גביש: אם מישהו פה טיפח את רשת ד' ואת האדון שמנהל אותה עכשיו- - -

אברהים צרצור: תדבר גם על רשת ד'.

<משה גביש: רשת ב' היא רשת מצוינת.

<משה גביש: רשת ד' היא רשת ששום זכיין פרטי לא ייקח אותה.

<משה גביש: ניסו להקים תחנות רדיו בערבית, יש את "רדיו שאמס", אבל בסך הכול לא הצליחו.

<משה גביש: תחנות הרדיו של רשות השידור משדרות דברים שאף זכיין פרטי אף פעם לא ייקח, וזה בדיוק התפקיד של שידור ציבורי.

<משה גביש: מישהו ישדר את "קול המוזיקה"?

<משה גביש: מישהו ישדר את רק"ע, שזה רדיו ברוסית ובאמהרית ובמה שאתם רוצים?

<משה גביש: מישהו ישדר את רשת א'?

<משה גביש: מישהו ישדר תוכניות מורשה ברדיו "מורשת"?

איתן כבל: גם זה חלק מהדיון היום, אם צריך לשדר.

<משה גביש: נכון.

<משה גביש: אני לפחות, אנחנו שמרנו על כך שרשתות הרדיו, גם המרכזיות, שזה רשת ב' ורשת ד' בערבית, שהיא רשת טובה ועם האזנה טובה, וגם הרשתות הפריפריאליות- - -

אבישי ברוורמן: אני רוצה שתתקדם.

אבישי ברוורמן: אתה אומר שהרדיו, למרות ביקורת פה ושם – טוב.

<משה גביש: הרדיו עובד טוב, למרות שצריך לייעל אותו.

אבישי ברוורמן: והטלוויזיה?

<משה גביש: לטלוויזיה לדעתי צריך לעשות מבנה אחר לגמרי ממה שאני הצעתי, לכן גם קל לי להגיד את זה.

<משה גביש: אני חושב שמה שהצעתי אז כבר לא נכון היום.

אבישי ברוורמן: עכשיו זה אנכרוניזם כבר?

<משה גביש: נכון.

<משה גביש: אני חושב שמה שצריך לעשות זה להשאיר בטלוויזיה גוף מצומצם של משהו בסביבות 400 איש בסך הכול, שחלקו יהיה חברת חדשות ציבורית, חברה או מחלקת חדשות, וחלקו יהיה מחלקת הפקות, שלא תעשה אף הפקה פנימית אלא תוציא הפקות החוצה.

<משה גביש: יש בארץ אלפי יוצרים.

<משה גביש: אני הייתי פעם בתפקידיי הציבוריים יושב-ראש הקרן החדשה לקולנוע והיום אני חבר בתל"י (תמלוגים ליוצרים), זאת חברת התמלוגים של התסריטאים והבמאים.

אבישי ברוורמן: אין ספק שיש פה שפע.

<משה גביש: אני חושב שגם ברפורמה היום, אם היום הייתי עושה אותה- - -

אבישי ברוורמן: אם היית יושב היום בכיסא של אמיר גילת, ברדיו היית עושה פחות או יותר אותו דבר, ובטלוויזיה – מהפך טוטלי בקונצפט.

<משה גביש: הרעיון, אגב, לא חדש.

<משה גביש: אני הצעתי אותו עוד לשר אדלשטיין לפני פרישתי וגם פרישתו.

<משה גביש: הוא לא קיים על זה דיון.

<משה גביש: יש על זה נייר מפורט מאוד.

<משה גביש: אני חושב שאם הטלוויזיה תמשיך לעשות הפקות כפי שהיא עושה היום, בצורה כזאת או אחרת, השידור הציבורי ייראה כפי שהוא נראה היום.

אבישי ברוורמן: הוא ייראה גרוע, וזה בזבוז כסף.

<משה גביש: זה בזבוז כסף.

<משה גביש: אין שום יתרון יחסי שעובדים של רשות ציבורית יעשו הפקות.

<אחיה גינוסר: זה קיים בחוק.

אבישי ברוורמן: רבותי, אני מבקש, אף אחד, כולל חיקה (אחיה גינוסר), לא מדבר בלי אישור, פרט לחברי הכנסת.

<משה גביש: קודם כול, זה מראה שלא רק ההנהלה אלא גם אגודת העיתונאים לא אוהבת את זה.

אבישי ברוורמן: בסדר, יש כאן דעות שונות וכל אחד יביע את דעתו.

<משה גביש: היו לי על זה ויכוחים עם חיקה (אחיה גינוסר), יושב-ראש אגודת העיתונאים, עוד כשהייתי ברשות השידור.

<משה גביש: הדבר השלישי והאחרון, אנחנו, או אתם, או הציבור, אני מדבר עכשיו כאזרח פשוט מן השורה, אבל אתם בוודאי צריכים לראות אם ההנהלה הנוכחית יכולה להעביר את הרפורמה הזאת ולעשות אותה נכון.

<משה גביש: אני שוב חוזר על מה שאמרת.

<משה גביש: אם חברי מליאה כותבים שאין להם אמון בהנהלה ובמליאה, אם בית-המשפט העליון פוסק שרשות השידור איבדה את הזכות של כל גוף ציבורי לחזקת מינהל תקין, אם פרקליטות המדינה מתייצבת בפנייה לבית-המשפט כנגד רשות השידור, אם אנחנו שומעים – ובאמת משמועות, והכל אני אומר אם – שיש ניסיונות לסתימת פיות, שאמרו לעיתונאים שהם לא יכולים להביע את דעתם, שניסו לסגור תוכניות, לא שאין להן רייטינג טוב אלא מסיבות כאלה ואחרות, אני אומר שצריך לבדוק את הדברים.

<משה גביש: ברגע שמליאת רשות השידור ביטלה את ועדת המעקב שלה, שהיתה אמורה לעבוד, אני חושב שהמקום היחיד זה בעצם שני גופים: שר התקשורת, שאמרו לו שהוא לא יכול ואני חושב שמשפטית זה לא נכון.

<משה גביש: רק תבינו, השר שאחראי על רשות השידור הוא השר על-פי חוק הממונה על ביצוע חוק רשות השידור, כך הוא מוגדר.

<משה גביש: כדי שהוא יוכל להיות ממונה, הרי מי שממונה על ביצוע של חוק יש לו גם אחריות מסוימת.

<משה גביש: להגיד לו: אתה לא יכול להתערב ברפורמה, זה להגיד לו בעצם: יש לך אחריות, כי אתה ממונה על ביצוע חוק רשות השידור, אבל אין לך סמכות.

<משה גביש: את זה לא הבנתי.

<משה גביש: השרים הקודמים, כולל אדלשטיין, שלא היינו ביחסים הכי טובים, הוא חיפש לי ממלא מקום, אבל הם היו מעורבים ברפורמה והם אישרו אותה, הם הביאו אותה לכאן לכנסת כהצעת חוק.

<משה גביש: לסיום אני אומר שהפיקוח על הדבר הזה חייב להיות פה ואסור שיועבר כסף מתקציב המדינה לפני שהוועדה הזאת השתכנעה, והשר הממונה על ביצוע חוק רשות השידור השתכנע, ושר האוצר השתכנע שהרפורמה הזאת תעשה את מה שהיא צריכה לעשות.

אבישי ברוורמן: תודה.

אבישי ברוורמן: אמיר גילת, אתן לך תיכף להגיב, אבל קודם אני מבקש מחבר הכנסת איתן כבל, שהיה השר האחראי על רשות השידור ב-2008, לומר את דברו, בבקשה.

איתן כבל: תודה, אדוני היושב-ראש.

איתן כבל: בוקר טוב.

איתן כבל: אני הולך להגיד דברים קצת קשים ואני אומר אותם בלב כבד.

איתן כבל: אני לא חושב שיש בכנסת ישראל – ואני מרשה לעצמי לומר, ויעידו גם היועצת המשפטית וגם מנהלת הוועדה – מי שנלחם במשך שנים על השידור הציבורי כפי שאני נלחמתי, ואני אומר את זה בצורה הכי ברורה.

איתן כבל: עוד לפני היותי שר ממונה, עוד בטרם אפילו חשבתי שאהיה השר הממונה העמדתי את עצמי בחזית, בחקיקה שקיבלתי עליה על הראש מהציבור.

איתן כבל: כשכולם בכנסת דיברו בצורה פופוליסטית ואמרו שיש להקטין את האגרה אני תמיד עמדתי בחזית והגשתי הצעות חוק להגדיל את האגרה; כשדיברו על ביטול האגרה אני עמדתי והכנתי הצעת חוק שנותנת כוח לאגרה; כשרשות השידור רצתה לגייס כסף אני – ואני אומר את זה לא בקול רם – כשהנחתי את הצעת החוק שאותה הובלתי, שהכבלים והלוויין יעבירו את פרטי לקוחותיהם לרשות השידור אתה חושב, אדוני היושב-ראש, שעשיתי את זה בלב קל?

איתן כבל: שזה תואם את כל תפיסות העולם שלי שאני נלחם עליהן?

איתן כבל: אבל זה בא, לפעמים, גם כשאתה, ואני אומר את זה ויש לי באמת צמרמורת כי אלה דברים שעליהם נלחמתי מול עצמי, מול תפיסות העולם שלי.

איתן כבל: כשאני באתי לרשות השידור ראיתי לנגד עיניי – ואני אומר את זה בלי שאף אחד ימליץ עליי להדליק משואה – באתי ממקום שבאמת ראיתי את התפקיד שלי, אדוני היושב-ראש, שאחרי שנה וחצי אני מחזיר את המפתחות ומבוטל הסיפור הזה שנקרא "שר ממונה על ביצוע חוק רשות השידור".

איתן כבל: אני לא מכיר רבים שמוכנים לעשות דבר כזה.

איתן כבל: כל החוק שנבנה, המהות שלו היתה כזאת.

איתן כבל: עכשיו אני רוצה להבהיר.

איתן כבל: הדיון כאן הוא לא דיון פוליטי, מבחינתי, הוא לא דיון מפלגתי.

אבישי ברוורמן: בהחלט לא.

איתן כבל: חבריי לסיעה לדורותיהם היו ממובילי החטאים הכי גדולים ברשות השידור.

אבישי ברוורמן: Hear, hear.

<משה גביש: מאז טדי קולק.

אבישי ברוורמן: בן גוריון, בהחלט: "אשר לקיסר – לקיסר, ואשר לא ...".

אבישי ברוורמן: אנחנו מעבר לזה.

איתן כבל: אני לא רוצה את זה.

איתן כבל: לכן אני אומר, הדיון מנקודת המבט שלי – אני בכלל לא הולך כל-כך רחוק.

איתן כבל: אני מדבר על השנים האחרונות, ותקופת ג'ו בראל ידועה ומוכרת, איך הוא התמנה וכל הדברים האלה.

איתן כבל: ראה, אדוני היושב-ראש, וכאן קודם כול אני רוצה שתהיה אבחנה ברורה בין הטלוויזיה והרדיו.

איתן כבל: קודם כול, צריך שהדברים ייאמרו.

איתן כבל: לא שלגבי הרדיו אני "רוקד על הגגות".

אבישי ברוורמן: אתה מחזק את דבריו של משה גביש.

איתן כבל: אבל אני רוצה להיות יותר חד.

איתן כבל: הניהול של הרדיו הוא ניהול כושל.

איתן כבל: יש שם אנשים מהמצוינים ביותר שיש, אבל שאף אחד כאן לא יתבלבל ויחשוב שלא נעשית שם פוליטיקה קטנה.

איתן כבל: לא שפוליטיקה לא מתקיימת בערוצים פרטיים, אבל זה סוג אחר של התנהלות.

איתן כבל: זה אחת.

איתן כבל: אני אומר לך, ואני אומר את זה כאן לחיקה ולכל החברים, אין זכות יותר לטלוויזיה בערוץ הראשון לחיות.

איתן כבל: חברים יקרים, במתכונת הזאת זה בזבוז כספי ציבור.

איתן כבל: אני אומר את זה עכשיו מעבר למנכ"ל ומעבר ליושב-ראש, זה הרבה מעבר.

אבישי ברוורמן: זה לא פרסונלי.

איתן כבל: לא.

איתן כבל: קודם כול.

איתן כבל: אני אומר את זה.

איתן כבל: אם היתה ניתנת לי הזכות להוביל את זה הייתי אומר את מה שאמר לי צביקה האוזר, שכל-כך צדק ואני כל-כך טעיתי.

אבישי ברוורמן: צביקה האוזר – מזכיר הממשלה.

איתן כבל: צביקה האוזר – מזכיר הממשלה היוצא.

איתן כבל: עבדכם חשב שהוא יהיה יותר חכם מכולם, ישים את הרגל ויילחם למען השידור הציבורי, ואני אעשה הכול למען השידור הציבורי כי אני מאמין שחייב להיות שידור ציבורי, חייב, על-פי תפיסת עולמי, ובוודאי כשאנחנו מסתכלים בימים האלה איך השידור הציבורי מתקיים.

איתן כבל: אני אומר לך, אדוני היושב-ראש, יש לך אחריות כבדה, לך ולחברים כאן, ואסביר.

איתן כבל: לא אאריך בדברים, אני רוצה לסיים ולומר בחדות מה דעתי בעניין.

איתן כבל: צריך לסגור את הערוץ הראשון ולחשוב עליו במתכונת אחרת לגמרי, לגמרי.

איתן כבל: זה יכול להיות כמו ההצעה שידידי גביש הציע, שזה יהיה גוף שבעצם המהות המרכזית שלו תהיה ייצור תכנים בעלי תפיסה ציבורית.

איתן כבל: צריך לבנות את זה אחרת.

איתן כבל: יש לי בראש כל מיני מודלים, אבל זה לא חשוב.

איתן כבל: אני אומר שאסור בכלל להמשיך לנהל את העסק כפי שהוא מתקיים היום.

איתן כבל: זה הרבה מעבר לרייטינג, זה מעבר לכל הדברים, וזה מעבר למה שפורסם, מה אמרו החמישייה הזאת או השביעייה הזאת, זה כל הזמן מתקיים שם.

איתן כבל: אני מסכם, אני אומר ליושב-ראש ואני אומר למנכ"ל, ההתנהלות שם היא התנהלות בעייתית מן המדרגה העליונה.

איתן כבל: הבעיות שמתקיימות ברשות השידור, הדברים שכל אחד מאתנו שומע – אני פשוט הרמתי ידיים, אני מודה, אין לי כוח לעוד שאילתה ועוד הצעה לסדר, עוד דיון, עוד מפגש.

איתן כבל: בסופו של עניין – לכן אני מציע לך, אם יש כאן כללים, אני לא יודע אם זה מובא לאישור או לא מובא לאישור- - -

אבישי ברוורמן: פיקוח.

איתן כבל: ההמלצה של הוועדה צריכה להיות חוצת-מפלגות.

איתן כבל: הפנייה צריכה להיות לשר הממונה, להביא מודל אחר.

איתן כבל: ואגיד לך מה הדבר שאעשה – אני הולך להגיש הצעה לביטול האגרה.

איתן כבל: אני הולך להגיש הצעה כזאת.

איתן כבל: אני אומר לך את זה.

<קריאה: שינוי דרסטי.

איתן כבל: כי כל שקל שאזרחי מדינת ישראל היום משלמים עבור הטלוויזיה הוא פשוט בזבוז, ובמידה רבה הוא אפילו גזל כספי ציבור.

איתן כבל: תודה.

אבישי ברוורמן: תודה רבה.

אבישי ברוורמן: אאפשר לך לשאול שאלה, חברת הכנסת רוזין.

מיכל רוזין: אני שומעת את דבריו הנכוחים והחריפים של חבר הכנסת כבל.

מיכל רוזין: אשאל רק שאלת הבהרה קצרה, אני עוד לא מביעה את עמדתי.

מיכל רוזין: איתן כבל, מפאת ניסיונך הרב בעניין, זה לא קצת גישה במדינת ישראל שאם משהו לא פועל כפי שצריך בואו נסגור אותו או "נייבש" אותו, כמו שעושה האוצר?

מיכל רוזין: אני שואלת אותך לא כדי לקנטר, באמת לא.

מיכל רוזין: במקום לתקן אנחנו פשוט אומרים: "בואו נסגור, נקים משהו חדש"?

איתן כבל: חלק מבעיית האוזון היא כל אותם דיבורים של הוועדות שהקימו, של הדיונים, של החוברות שהודפסו.

איתן כבל: אני באמת אומר את זה, בהן צדק.

מיכל רוזין: איפה זה תקוע?

איתן כבל: זה לא תקוע.

איתן כבל: זה תפיסה.

איתן כבל: כל הזמן גם לי היה נדמה, אני אומר את זה גם למנכ"ל וליושב-ראש הנוכחיים, שאם אני אקח את ההוא ואשים אותו פה, ואת ההוא אעביר לכאן יהיה פתרון.

איתן כבל: זה פשוט לא נכון.

אבישי ברוורמן: הוא אומר שהקונצפט שגוי.

איתן כבל: זה כמו להביא עכשיו דינוזאור לכאן ולחשוב שהעולם יתנהג כמו לפני כמה מיליוני שנים.

איתן כבל: זה נגמר, זה נגמר.

אבישי ברוורמן: תודה.

אבישי ברוורמן: מיכל רוזין, אני חייב להפסיק אותך כי בשעה 12:00 מנכ"ל רשות השידור ויושב-הראש שלה עוזבים אותנו לבית-המשפט העליון.

אבישי ברוורמן: רק בקצרה, אורי רוזנווקס מאיגוד היוצרים.

<אורי רוזנווקס: שלום, אני יושב-ראש פורום היוצרים הדוקומנטריים.

<אורי רוזנווקס: על-ידי יושב אסף אמיר, יושב-ראש איגוד המפיקים.

<אורי רוזנווקס: אנחנו אורחי קבע כאן בוועדה, נציגי היוצרים.

<אורי רוזנווקס: חברי כנסת חדשים, אתם עוד תכירו אותנו בשלל סוגיות.

<אורי רוזנווקס: בעצם אפשר לומר שהבג"ץ שהגשנו נגד רשות השידור בסוף שנת 2011 הוא שאפשר להוציא את עגלת הרפורמה מן הבוץ ולגלגל את המהלכים כך שהיום בכלל ניתן לדבר על רפורמה.

<אורי רוזנווקס: לא לילד הזה פיללנו.

<אורי רוזנווקס: אני חייב להודות אחרי שנתיים, לא לילד הזה פיללנו.

<אורי רוזנווקס: אם חבר הכנסת כבל דיבר על ג'ו בראל, אנחנו היום נמצאים, כפי שאומרים בעולם הסרטים, בעידן ג'ו בראל הדור הבא.

<אורי רוזנווקס: מה שנעשה ברשות השידור הוא דבר שפשוט לא מתקבל על הדעת.

<אורי רוזנווקס: שני האדונים הנכבדים, המנכ"ל והיושב-ראש, שהולכים לבית-המשפט בשעה 12:00, הם הולכים לדיון על ביזוי בית-המשפט של האיש שמנהל כמעט בפועל את רשות השידור, זליג רבינוביץ', הזרוע הארוכה של מנכ"ל רשות השידור.

<אורי רוזנווקס: הם הולכים לדיון על ביזוי של בית-המשפט, שאפילו פרקליטות המדינה מתייצבת לצד העותרים, אגודת העיתונאים.

<אורי רוזנווקס: אני חושב שבוזבזו כאן שנתיים, שהיתה הזדמנות, היתה נכונות אמיתית לתקן את המקום הזה.

<אורי רוזנווקס: שמעתי קודם את אמיר גילת.

<אורי רוזנווקס: כפי שהוא מדבר הכול נהדר, הכול מצוין.

<אורי רוזנווקס: אני רוצה לדבר על דבר אחד חשוב לגבי תפקיד הוועדה.

<אורי רוזנווקס: כולם פה הזכירו את הפסיקה של השופט גרוניס, שבדיון שלנו בבג"ץ אמר שרשות השידור אין בה תקינות מנהלית.

<אורי רוזנווקס: איך נוצר המשפט הזה?

<אורי רוזנווקס: אחרי שאנחנו עתרנו לבג"ץ הגענו להסכמה פה, ביחד עם משרד האוצר ועם רשות השידור, לגבי מדרג של הוצאת הפקות המקור.

<אורי רוזנווקס: הרי על-פי החוק רשות השידור היתה אמורה להוציא בכל שנה 36% מהכנסותיה להפקה מקורית, ל-5,000 האנשים שאנחנו מייצגים שיודעים לעשות טלוויזיה מודרנית.

<אורי רוזנווקס: בגלל סיבות כאלה ואחרות הגענו להסכמה על מדרג.

אבישי ברוורמן: תציג מספרים.

<אורי רוזנווקס: של 10%, 15%, עד 36%.

אבישי ברוורמן: מה הסכום שהתחייבו לכם?

<אורי רוזנווקס: 76 מיליון שקל.

<אורי רוזנווקס: מה שקרה, בעקבות ההסכם הזה רשות השידור היתה אמורה להגיש בכל חצי שנה דוח ביצוע של הפקות המקור לוועדה הזאת.

<אורי רוזנווקס: רשות השידור הגישה שני דוחות עד עכשיו.

<אורי רוזנווקס: הדוחות האלה היו חסרים ובמידה רבה, לצערי, עקומים.

<אורי רוזנווקס: אנחנו הגשנו את הדוחות האלה לבית-המשפט העליון והשופט גרוניס וההרכב שלו קראו את הדוחות האלה- - -

אבישי ברוורמן: אני מבקש שתסכם, כי עוד מעט הם יוצאים לבית-המשפט.

<אורי רוזנווקס: הם אמרו: אנחנו לא סומכים, אנחנו רואים שוועדת הכלכלה לא יודעת לטפל בדוחות האלה, לא קוראת לאנשים לתת דין וחשבון.

<אורי רוזנווקס: מהיום בית-המשפט העליון ממנה עצמו רגולטור לשידור הציבורי.

אבישי ברוורמן: לכן אמרתי שוועדת הכלכלה תפקח עכשיו ואנחנו נדרוש דיווחים כל חודשיים.

אבישי ברוורמן: מה ההמלצה שלכם?

<אורי רוזנווקס: מי שקורא את המכתב שכתבו 5 חברות מליאת רשות השידור, שלא נמצאות כאן- - -

אבישי ברוורמן: ציינתי אותו.

<אורי רוזנווקס: רק אצטט את הסעיפים: חוסר יכולת לניהול תקין, ביזוי מוסדות השלטון, תרבות ארגונית ויחסי עבודה, לחצים ואיומים.

<אורי רוזנווקס: כל הדברים האלה קורים ברשות השידור, רשות ציבורית שאנחנו כולנו משלמים לממן אותה.

<אורי רוזנווקס: מה שקורה שם, אנחנו רואים איך המקום הזה מתנהל.

איתן כבל: זה נראה כמו טלנובלה בארץ רחוקה.

<אורי רוזנווקס: אם אפשר להציל אותו – הפחד שלנו שאם זה ייסגר זה לא ייפתח.

אבישי ברוורמן: מה ההמלצה?

אבישי ברוורמן: אם הייתי עכשיו נותן לך את התפקיד של אמיר גילת, מה היית עושה?

<אורי רוזנווקס: הייתי קודם כול מבקש מאמיר גילת להניח את המפתחות וללכת, וגם מיוני בן מנחם.

<אורי רוזנווקס: שניהם הפרו את האמון והוכיחו חוסר יכולת.

<אורי רוזנווקס: הייתי ממנה אנשי מקצוע שמחוברים לטלוויזיה מודרנית ויכולים להציל את המקום הזה, כי אחרת אין לזה שום תקינות.

אבישי ברוורמן: תודה רבה.

אבישי ברוורמן: חברת הכנסת לביא, בקצרה.

אבישי ברוורמן: לאחר מכן אני מבקש שאמיר גילת ויוני בן מנחם יתייחסו לדברים ונמשיך בדיון.

אבישי ברוורמן: נמצאים כאן גם אנשי משרד האוצר ואנשי אגודת העיתונאים.

עליזה לביא: שתי הערות.

עליזה לביא: עוד מימיי ברשות השידור, לפני כ-20 שנים, הרבה לא השתנה.

עליזה לביא: שמעתי כאן גם את הדברים של חבר הכנסת כבל ואני מודה שאני מופתעת.

עליזה לביא: אני זוכרת בעקביות את הפעילות שלך ואת העבודה, וגם הרבה שיחות שלך בנושא הזה.

עליזה לביא: אסור לסגור את רשות השידור, אסור.

עליזה לביא: חייבים שידור ציבורי במדינת ישראל.

עליזה לביא: לא ייתכן שלא יהיה פה שידור ציבורי.

עליזה לביא: אנחנו חייבים להבין את זה.

אבישי ברוורמן: כולם מסכימים לזה.

עליזה לביא: לא כולם מסכימים לזה.

עליזה לביא: יחד עם זה, אני מצטרפת לכל מילה שאמר חבר הכנסת כבל.

עליזה לביא: אסור להמשיך לתת לזה לקרות.

עליזה לביא: צריך לראות מה האמצעים שעומדים לרשות הוועדה כדי אולי אפילו לעצור, כדי לבנות מחדש.

אבישי ברוורמן: תודה רבה.

אבישי ברוורמן: אמיר גילת, אני קודם כול מודה לך.

אבישי ברוורמן: אני בכלל מודה לוועדה.

אבישי ברוורמן: נכנסתי לכאן לפני 3 שבועות וכל נושא שאנחנו לוקחים עלינו נדון ברצינות, ושומעים את כל הדעות, ויהיו פה גם דברים קשים.

<אמיר גילת: אנחנו רגילים.

אבישי ברוורמן: אבל אנחנו במצב משברי.

אבישי ברוורמן: אני מבקש שאתה ויוני בן מנחם תתייחסו.

אבישי ברוורמן: אני מתייחס במיוחד לשתי השאלות המרכזיות.

אבישי ברוורמן: עם כל הוויכוח לגבי דרך ניהול הרדיו, אני מקבל את גרסתו של משה גביש, וגם חבר הכנסת כבל אמר – יש מקצה שיפורים, צריך את הדברים האלה לעשות, אבל העסק הזה בסדר.

אבישי ברוורמן: לגבי הטלוויזיה, ואני שמעתי את זה, כי למדתי קצת לקראת הדיון מי האנשים, שהם בלתי תלויים בכל מקום בעולם החדש.

אבישי ברוורמן: מדוע?

אבישי ברוורמן: בשביל לדאוג לעובדים.

אבישי ברוורמן: אבל אני מוציא לרגע את העובדים.

אבישי ברוורמן: נניח שכל העובדים היו מסודרים.

אבישי ברוורמן: מדוע אתה, שאמון על אמצעי הטכנולוגיה, אם אין לך את כל המגבלות ואתה כרגע משוחרר, מדוע לא לאמץ את ההצעה של גביש, של כבל ואחרים, שלנו, שאומרת: בואו נעשה טלוויזיה שבה יש הרבה sub-contacts להפקות, לדברים, שתהיה חיונית, ונדאג גם לעובדים לפיצויים?

אבישי ברוורמן: ומצד שני, עזוב, מחר אתה לא פה, מחר יוני בן מנחם לא פה, ליוני בן מנחם יש כבר שיער יותר לבן משלי, לי כבר אין, מחר אתם לא פה.

אבישי ברוורמן: מדוע לא פעם אחת להפוך את מדינת ישראל למדינה שיש בה רשות שידור מקצועית, בלתי תלויה?

אבישי ברוורמן: תמיד יהיו לחצים, תמיד לא יבחרו את האדם הטוב ביותר.

אבישי ברוורמן: למה לא ללכת – כפי שנאמר פה – לכיוון מה שקורה ב-BBC?

<אמיר גילת: קודם כול, שלא ישתמע מדבריי שהכול בסדר והכול טוב.

<אמיר גילת: סקרתי את השתלשלות הדברים בימים שקדמו לרפורמה.

אבישי ברוורמן: אני רק שאלתי והתשובות שלכם חשובות.

<אמיר גילת: יש בעיות קשות ברשות השידור.

<אמיר גילת: יש בעיות של תרבות ארגונית, יש בעיות אחרות.

<אמיר גילת: אבל זה כמו משחתת.

<אמיר גילת: משחתת שמפליגה באותו כיוון 40 שנה אי אפשר לשנות בבת אחת.

<אמיר גילת: אנחנו בתהליך.

אבישי ברוורמן: ברגע שיש לנו בעיות בניהול סיירת מטכ"ל – זה לא ניהול מדינה.

<אמיר גילת: אנחנו בתהליך.

<אמיר גילת: לפיכך, לא הכול טוב.

<אמיר גילת: באשר לשאלתך, הכי קל זה לסגור את רשות השידור.

<אמיר גילת: הכי קל לקום מחר בבוקר, לכאורה, ולקבל החלטה- - -

אבישי ברוורמן: יש רדיו ויש טלוויזיה.

<אמיר גילת: גם וגם, כי זה אותם הסכמים, או חלק לפחות לפי אותם הסכמים.

<אמיר גילת: זה לא משנה.

<אמיר גילת: הכי קל לקבל מחר בבוקר החלטה לסגור את רשות השידור.

<אמיר גילת: באתי לכאן ולא התייאשתי במשך כמעט 3 שנים כי אני חושב שחשוב השידור הציבורי.

<אמיר גילת: חשוב מול 40% הרייטינג של "האח הגדול" שתהיה תשובה בדמות השידור הציבורי, ולא ניכנס כאן לחשיבות.

אבישי ברוורמן: לזה אנחנו מסכימים כולם.

אבישי ברוורמן: השאלה איך.

<אמיר גילת: כולם מסכימים על החשיבות של השידור הציבורי.

<אמיר גילת: נושא אחר, לגבי המימון.

<אמיר גילת: איתן כבל ואחרים הזכירו כאן גם את האגרה.

<אמיר גילת: על זה צריך לדבר לחוד.

<אמיר גילת: ברגע שנכנסתי, ההסכמים, כפי שאמר משה גביש, היו מוכנים.

<אמיר גילת: כיבדתי את כל מה שנעשה לפניי, מטעם אחד פשוט.

<אמיר גילת: אמרתי: לא ייתכן שכל פעם שיבוא יושב-ראש חדש או מנכ"ל חדש וירצה ללמוד יעצור הכול.

אבישי ברוורמן: לכן אמרתי שנושא העובדים יידון לחוד.

<אמיר גילת: נכון.

<אמיר גילת: לכן המשכנו.

<אמיר גילת: אמרתי: תמשיכו מהנקודה שאליה הגעתם עד בואי, אנחנו ממשיכים כרגיל.

<אמיר גילת: ולכן אנחנו ממשיכים באותו תהליך.

<אמיר גילת: אני חושב שהכיוון של משה גביש נכון.

<אמיר גילת: יש כאן כמובן בעיות של פרקטיקה, כאשר העובדים לא מוכנים.

אבישי ברוורמן: אתה אומר לפרוטוקול שהכיוון של משה גביש נכון.

אבישי ברוורמן: אתה אומר: אני חותם על העובדים, אבל הכיוון לגבי קונצפט שונה לטלוויזיה הוא נכון.

<אמיר גילת: זה מה שקורה בפועל גם.

<אמיר גילת: אולי לא באותה מידת הקצנה, התהליך צריך להיות הדרגתי.

אבישי ברוורמן: השאלה היא הביצוע.

<אמיר גילת: הכיוון שמשה גביש דיבר עליו הוא בדיוק זה.

<אמיר גילת: אגב, גם ברדיו אני חושב שיש לערוך שינויים.

<אמיר גילת: אמרתי את זה ככה בקצרה, אבל רשת א' למשל, שהיא השידור הציבורי בהתגלמותו, חייבים לעשות אותה הרבה יותר מואזנת והרבה יותר פרקטית ונגישה.

מיכל רוזין: אבל מה ההסבר לכך שמ-2008, במשך 5 שנים הרפורמה עוד לא התקדמה?

מיכל רוזין: מה ההסבר לזה?

מיכל רוזין: כדי לא להחשיך מסך.

<אמיר גילת: היו כל מיני בעיות.

<אמיר גילת: פעם אחת זה היה אי-הסכמה עם העובדים, פעם אחת זה היה היעדר מקורות מימון, שנה וחצי עסקנו רק בגיוס 400 מיליון שקלים לצורך הרפורמה.

אברהים צרצור: גם שרים שמשתנים.

<אמיר גילת: ואחר-כך חצי שנה לנסח.

אבישי ברוורמן: מיכל רוזין, את עכשיו חדשה בכנסת.

אבישי ברוורמן: אני מאוד מצפה שהמשילוּת הישראלית תשתפר.

אבישי ברוורמן: היא לא תשתפר באמצעות העלאה של חצי אחוז באחוזי החסימה או בעוד איזה שר, גידול מ-18 ל-19.

אבישי ברוורמן: אני מתפלל ששיטת העבודה בכנסת ובממשלה תשתנה.

מיכל רוזין: לזה אנחנו שותפים.

<אמיר גילת: כאשר נכנסתי לתפקיד אמרו לי שהרפורמה או-טו-טו סגורה, רק חותמים, ואז פתאום יש את הבעיה הזאת, ואז פתאום חסרים 400 מיליון שקל, ואז חצי שנה לנסח.

אבישי ברוורמן: השאלה שלי היא זאת, אתה חותם הסכם עם הממונה על השכר, נגמר הסיפור פה עם העובדים בצורה כללית ויש את הדברים הללו.

אבישי ברוורמן: עכשיו אתה יוצא לדרך כאשר יש ביקורת ציבורית קשה מאוד לגבי ההתנהלות, לגבי השאלה על הבלתי תלות ולגבי הקונצפט של הטלוויזיה.

אבישי ברוורמן: בסופו של דבר אתה תיזכר בתור האדם – משה גביש עשה והלך, לא גמר, ואיתן כבל היה והלך.

אבישי ברוורמן: הרפורמה הזאת ומה שיהיה בעוד 3 שנים, איך שתיראה רשות השידור, זה יהיה על השם שלך.

מיכל רוזין: לא נראה לי.

מיכל רוזין: נראה לי שזה יהיה הבא אחריו, והבא אחריו, והבא אחריו, לפי איך שזה מתקדם.

<אורי רוזנווקס: שום דבר לא ישתנה מהותית גם אם הם יחתמו.

<אורי רוזנווקס: זאת הצרה.

<אורי רוזנווקס: המקום הזה רקוב מן השורש.

אבישי ברוורמן: אני מדבר הרי בלשון עדינה.

אבישי ברוורמן: חלק מן השאלות פה – פרנקלין דלאנו רוזוולט היה אדם חכם והוא אמר משפט: You can't destroy all bureaucracy, You have to start a new one.

אבישי ברוורמן: אתה יודע, לפעמים היו הדברים האלה.

אבישי ברוורמן: השאלה במקום הזה, האם אנחנו רוצים שידור ציבורי כמו ה-BBC.

אבישי ברוורמן: נכון?

אבישי ברוורמן: אני לא מדבר כאן שמאל/ימין.

אבישי ברוורמן: כמו ה-BBC – שידור מקצועי, בלתי תלוי.

אבישי ברוורמן: גם אתה רוצה את זה, ויש לך מגבלות.

אבישי ברוורמן: אחרי שתחתום היום עם הממונה על השכר, השאלה איך נתעורר בבוקר למצב הרצוי.

אבישי ברוורמן: אנחנו נפקח על זה.

אבישי ברוורמן: מה אתה עושה?

<אמיר גילת: קודם כול, חייבים להבין שהרפורמה היא כרגע הכלי היחיד להצלת רשות השידור ולהמשך קיומה במתכונת הנוכחית.

<אמיר גילת: בלי זה, אין תקומה.

<אמיר גילת: אם אנחנו לא מתניעים את הרפורמה לאלתר נהיה חדלי פירעון בספטמבר-אוקטובר, והמשמעות ברורה.

<אמיר גילת: אז זה המצב נכון לעכשיו.

<אמיר גילת: לגבי הטלוויזיה והרדיו – הזכרתי גם אני בתחילת דבריי את המדיה הדיגיטלית.

<אמיר גילת: אין ספק שאנחנו צריכים לכוון לשם, אבל אתה לא יכול להקים מחר בבוקר מדיה דיגיטלית כי זה תהליך.

אבישי ברוורמן: תציג לנו תוכנית פעולה, מה אתה עושה אחרי שאתה חותם.

<אמיר גילת: בוודאי.

אבישי ברוורמן: אנחנו נזמין אותך לכאן כל חודשיים.

<אמיר גילת: יש כוונה.

<אמיר גילת: יש פה דיסאינפורמציה לגבי הפיקוח על הרפורמה ואני חייב לתקן.

<אמיר גילת: אכן יש 5 חברי מליאה שכתבו מכתב לשר הממונה.

מיכל רוזין: זה לא רק הם.

מיכל רוזין: אנחנו רואים את ההתנהלות הזאת, הציבור חשוף לה מכל מיני כיוונים.

<אמיר גילת: הזכירו את החמישה ואני עונה לגביהם ספציפית.

מיכל רוזין: לא, תענה על כל נושא ההתנהלות.

מיכל רוזין: שאל אותך היושב-ראש.

<אמיר גילת: תגידי לי מה עוד.

מיכל רוזין: על כל ההתנהלות, למשל הסיפור עם קרן נויבך, למשל הסיפור עם רביד.

מיכל רוזין: תענה על הדברים האלה.

מיכל רוזין: יש כאן התנהלויות חוזרות ונשנות, שעד שהעובדים עצמם לא חושפים אותן המערכת לא מטפלת בהן, או עד שאין מחאה ציבורית זה לא נפתר.

<אמיר גילת: אענה.

<אמיר גילת: יש פיקוח צמוד, ורק המנכ"ל יכול להעיד עד כמה צמוד, של מוסדות רשות השידור ושלי על הרפורמה, ובכלל על ההתנהלות.

<אורי רוזנווקס: אל תצחיק אותנו, בחייך.

<אורי רוזנווקס: זה פשוט בדיחה.

<אורי רוזנווקס: אנחנו שנתיים יושבים אתך ואתה לא מסוגל להזיז בקבוק מים מפה לשם, זאת האמת, בוא נודה.

<אורי רוזנווקס: די!

אבישי ברוורמן: אורי רוזנווקס, הערת אזהרה ראשונה.

<אורי רוזנווקס: די! יש גבול! זה לא צפון קוריאה פה.

אבישי ברוורמן: אתה נרשמת בפרוטוקול, אמרת את הדברים.

אבישי ברוורמן: בבקשה.

<אמיר גילת: יש פיקוח.

<אמיר גילת: אני מתייחס כאן כרגע לוועדה כי זה הוזכר פה כמה פעמים.

<אמיר גילת: אדוני היושב-ראש, אתה גם הזכרת.

אבישי ברוורמן: דבר אחד למדתי בחיים שלי, אתה יכול לעשות ועדה לשם process, ואסביר לך.

אבישי ברוורמן: חצי מן הדברים במשטרים טוטליטריים, וגם בישראל – מקימים ועדה מטעם.

אבישי ברוורמן: זה לא פיקוח.

אבישי ברוורמן: אנחנו רוצים פיקוח מקצועי על הדברים האלה.

<אמיר גילת: אני שמח על כך שהוועדה הזאת תפקח על הרפורמה ואנחנו ברצון נתייצב ונדווח על ההתקדמות.

אבישי ברוורמן: מצוין.

אבישי ברוורמן: תודה.

<אמיר גילת: לגבי הוועדה של המליאה, היתה ועדה של מליאת רשות השידור, שהוקמה בישיבה שנערכה במחטף.

<אמיר גילת: השתתפו בה 5 או 6 אנשים, משהו בסדר הגודל הזה, ואז הקימו את הוועדה הזאת.

<אמיר גילת: היא כונסה פעם או פעמיים וברוב קולות, בישיבה שנכחו בה 21 חברי מליאה – דמוקרטיה, אנחנו במעוז הדמוקרטיה – המליאה החליטה על פירוק הוועדה ועל העברת סמכויותיה לוועדת הכספים.

<אמיר גילת: כלומר, יש היום ועדה אחרת של המליאה, ועדת הכספים, בראשות דוד חיון, שאינו נמנה על חסידיה של ההנהלה הנוכחית, הוא עומד בראש הוועדה שמפקחת על הרפורמה.

<אמיר גילת: הוועד המנהל מפקח על הרפורמה.

איתן כבל: אני מכיר את אמיר גילת כל-כך הרבה שנים ובאמת יש לי חיבה אליו, ואני רואה מה נהיה ממנו, איך גמרו אותו כל השנים האלה.

איתן כבל: אני אומר לך, אמיר, אילו זה היה כספך הפרטי לא היית מרשה לעצמך שהעסק הזה יתנהל כך.

איתן כבל: זה מה שאני אומר לך, זה מה שאני אומר ליוני בן מנחם.

איתן כבל: חברים יקרים, די, זה כבר נמאס.

איתן כבל: בפרוטוקולים כל הזמן הסיפורים שהכול בסדר.

<אמיר גילת: אני אמרתי שהכול בסדר?

איתן כבל: שום דבר שם לא בסדר.

איתן כבל: שום דבר.

<אורי רוזנווקס: מזל שיש את בג"ץ ואת מבקר המדינה.

איתן כבל: אני אומר לך, אתם העובדים בסוף שבויים בתוך כל הסיפור הזה.

<אחיה גינוסר: מה זה אומר לנו כשאתה אומר: נסגור?

איתן כבל: סליחה, התפקיד שלי כאיש ציבור לא להגיד עכשיו: בכל מקרה יש עובדים, נמשיך ונבזבז את כספי הציבור רק כי יש עובדים, עוד שנה ועוד שנה.

איתן כבל: כמה שנים אתם חושבים שנמשיך לשתף פעולה?

<אחיה גינוסר: אבל זה לא אנחנו.

איתן כבל: אתם חושבים שנשתף פעולה עם הכול רק בשביל להעביר עוד שנה, ועוד שנה, ועוד שנה, והעסק הזה – על מה?

איתן כבל: בסוף מה יקרה?

איתן כבל: יהיה מרד צרכנים?

איתן כבל: על מה כבר?

מיכל רוזין: כבר יש מרד צרכנים.

איתן כבל: סליחה, אדוני היושב-ראש.

אבישי ברוורמן: איתן כבל, אתה מדבר מדם לבך למען הציבור, וחוץ מזה, אני מכיר אותך, אתה מלא passion.

אבישי ברוורמן: תחזיק את התשוקה הזאת כי היא משרתת את הציבור.

איתן כבל: חשבתי שתגיד שאשמור אותה לעוד כמה חודשים...

אבישי ברוורמן: אתה יודע שאני מאמין שמפלגת העבודה היא דרך.

אבישי ברוורמן: היא לא פרסונלית, היא דרך.

<אלעד מן: אדוני היושב-ראש, רק הערה קטנה וקצרה, כי זה חשוב.

<אלעד מן: אני עורך-דין אלעד מן, היועץ המשפטי של תנועת "הצלחה".

<אלעד מן: תנועת "הצלחה" מטפלת בנושאים של רגולציה כלכלית, ובכלל זה רגולציית תקשורת.

<אלעד מן: אנחנו היום ביום חופש המידע.

<אלעד מן: אחד הדברים החשובים ביותר בפיקוח על תהליכים זה שקיפות.

<אלעד מן: אחת הצרות הגדולות ביותר היא שברשות השידור השקיפות מאוד נמוכה.

<אלעד מן: אין לנו אפשרות אמיתית לקבל מידע, אני לא מדבר בזמן אמת, אלא בזמן בכלל, על הדיונים, ואז גם ציבורים שיושבים מעל הוועדה הזאת, הציבור הרחב לא יכול לפקח ולא יודע.

<אלעד מן: אמרו פה המפיקים שאנחנו יודעים הרבה דברים.

<אלעד מן: את הדברים האלה אנחנו יודעים מתוך מספר מועט וקטן מאוד של מסמכים ושל נתונים שגלויים לציבור.

<אורי רוזנווקס: הכול אצל מבקר המדינה, זה בסדר, מוסרים עדויות.

אבישי ברוורמן: תודה רבה עו"ד מן, הבנתי.

אבישי ברוורמן: אני רוצה לתת את רשות הדיבור לשני נציגי העיתונאים.

<תמנה עורב: גם עובדים, לא רק עיתונאים.

<תמנה עורב: רשות השידור זה לא רק עיתונאים.

אבישי ברוורמן: עובדים, סליחה, אני מצטער, זה טעות שלי.

אבישי ברוורמן: בקצרה, אחיה גינוסר, ברוך אסקרוב וגברת תמנה עורב.

אבישי ברוורמן: הדוברים יהיו גבר, אישה וגבר.

אבישי ברוורמן: וכמו שאמרה מרב מיכאלי: אתן תדברנה.

אבישי ברוורמן: בבקשה.

<אחיה גינוסר: אדוני היושב-ראש, אני רוצה בהתחלה להתייחס לדברים.

אבישי ברוורמן: אבל בקצרה, כי הדברים ברורים, יש לך עמדות ברורות.

<אחיה גינוסר: אשתדל.

<אחיה גינוסר: אני רוצה להתייחס לדברים שאמר מר גביש, אני רוצה להתייחס לדברים שאמר חבר הכנסת כבל ואתייחס גם לדברים של יושב-ראש רשות השידור.

<אחיה גינוסר: קודם כול, לגבי הנושא עצמו, המקצועי, הרפורמה, האם באמת צריך לסגור את הטלוויזיה או לפתוח את הרדיו וכולי.

<אחיה גינוסר: יש חוק שהתקבל ב-2005, החוק ברור והוא כמעט מילה במילה מה שמר גביש אמר עכשיו.

<אחיה גינוסר: זאת אומרת שהטלוויזיה כמעט ולא תפיק אלא רוב ההפקות ייצאו החוצה.

<אחיה גינוסר: גם החבר מאיגוד המפיקים- -

אבישי ברוורמן: אורי רוזנווקס, אני קורא לך לסדר פעם שנייה.

<אחיה גינוסר: - - התייחס לחוק.

<אחיה גינוסר: הפניות שלהם לבית-המשפט הן פניות על-פי החוק.

<אחיה גינוסר: אם החוק היה מיושם- - -

אבישי ברוורמן: החוק לא יושם.

<אחיה גינוסר: אם החוק היה מיושם כפי שצריך לא היתה שום בעיה, לא למר גביש, לא לחבר הכנסת כבל, לאף אחד לא היתה בעיה.

<אחיה גינוסר: הרפורמה הזאת מתייחסת לכמה דברים.

<אחיה גינוסר: אנחנו מתעסקים בה כבר 6 שנים.

<אחיה גינוסר: אנחנו כאיגוד מקצועי הוצאנו עליה מכספי החברים, לא מכספי הציבור, קרוב ל-5 מיליון שקלים.

<אחיה גינוסר: אנחנו חושבים שזה חיוני.

<אחיה גינוסר: אנחנו חושבים שצריך לעשות את הרפורמה הזאת ומאמינים שאם נעשה אותה אפשר גם להצליח בה.

<אחיה גינוסר: אנחנו לא אחראים, אני אומר שוב, למעשי ההנהלה, לניהול.

<אחיה גינוסר: אני רוצה שתורידו את זה מגבנו.

אבישי ברוורמן: זה לא על הגב שלכם.

<אחיה גינוסר: זה לא עניין שלנו.

<אחיה גינוסר: בזמנו תמכנו מאוד בשינוי החקיקה של מר כבל, שאמרה להפריד את הבחירה של המנכ"ל וכולי מן הפוליטיקה.

<אחיה גינוסר: למרות שזה לא היה עד הסוף, בהצעה ההיא נקבע שוועדת הכספים קובעת את גובה האגרה וזה מחזיר את זה כאילו לפוליטיקה.

אבישי ברוורמן: אנחנו נדבר על האגרה בדיון אחר.

<אחיה גינוסר: אבל החוק ההוא הפריד במידה רבה.

<אחיה גינוסר: אני חושב, גם לפי מה שהבנו מדברי היושב-ראש, ללא רפורמה רשות השידור קורסת.

<אחיה גינוסר: הרפורמה מאוד-מאוד חשובה.

<אחיה גינוסר: אם צריך לנקוט בצעדים נוספים בנוסף לרפורמה אני מבקש אתכם, הפוליטיקאים, אתם האנשים שיכולים לעשות את זה, ועדת הכלכלה, חברי הכנסת, חקיקה, יכולים לשנות את הדברים שעליהם אתם מלינים.

אבישי ברוורמן: אני מסכם.

אבישי ברוורמן: אתה אומר: לחתום על מה שיש ולהתחיל להיאבק על הדרך הבאה של רשות השידור.

<אחיה גינוסר: כן.

אבישי ברוורמן: מה מבחינת העובדים?

<אחיה גינוסר: מבחינת העובדים זה כך: זה לא שכאילו יש כאן איזה גן עדן.

<אחיה גינוסר: אנחנו ויתרנו על 700 עובדים, על 40% מכוח העבודה.

אבישי ברוורמן: אתם מוכנים לחתום?

<אחיה גינוסר: זאת רפורמה מרחיקת-לכת מכל הבחינות, גם מצד העובדים וגם מכל הבחינות.

<אחיה גינוסר: 40% מן העובדים הסכמנו שיפרשו.

אבישי ברוורמן: הבנו.

אבישי ברוורמן: אתה אומר: לגמור עכשיו, ולהמשיך להיאבק על כל הדברים האחרים אחר-כך.

<אחיה גינוסר: כן, על הדברים האחרים.

<אחיה גינוסר: ואני אומר שיש סיכוי טוב.

<אחיה גינוסר: השידורים הציבוריים בכל אירופה, כמובן ב-BBC שהוא אבי אבות השידורים הציבוריים ועל-פיו אנחנו בנויים, מאוד-מאוד מצליחים.

<אחיה גינוסר: אין סיבה לעשות כאן שינוי קיצוני.

<אחיה גינוסר: אפשר להצליח, רק צריך לעשות את זה נכון.

אבישי ברוורמן: תודה.

אבישי ברוורמן: אני מבקש מהחברה תמנה עורב לומר את דבריה.

אבישי ברוורמן: מה מקצועך ברשות השידור?

<תמנה עורב: אני מפיקה ברשות השידור ואני גם יושבת-ראש ועד האקדמאים ברשות השידור.

<תמנה עורב: אני דווקא רוצה לדבר כאן, אחרי כל האמירות האלה על לאן פני רשות השידור וכל הדברים האלה, לדבר דווקא על מצוקת העובדים, שהם שבויים כרגע בידי ההנהלה או ההנהלות ומשרד האוצר.

<תמנה עורב: עובדים מעוכבים בדרגות, העובדים מעוכבים ונשארים בהגדרות תפקיד שכבר 20 שנים ויותר לא מעודכנות, והיו תוספות שכר של ההסתדרות ב-2008 והעובדים לא מקבלים את תוספות השכר הללו.

<תמנה עורב: יש מצוקה מאוד-מאוד-מאוד גדולה של העובדים.

<תמנה עורב: כולם מדברים כאן על "פני רשות השידור לאן?

<תמנה עורב: " ובעצם יש עובדים ברשות השידור שמקבלים משכורות רעב.

<תמנה עורב: ואז אנחנו קוראים ב"דה מרקר" שיש עובדים שמקבלים 40,000 שקל, אבל לא מדברים על זה שהם צריכים לעבוד שעות נוספות של כמעט כפול בכל חודש כדי לקבל שכר נורמלי בארץ, כדי שיוכלו בכלל להתקיים.

<תמנה עורב: אז אני רוצה, בבקשה, להעמיד את הדברים האלה על השולחן.

<תמנה עורב: לא לדבר על המיליונים.

אבישי ברוורמן: האם את מעוניינת שיושב-ראש רשות השידור והממונה על השכר יחתמו על החוזה היום?

<תמנה עורב: צריך לעשות התאמות.

<תמנה עורב: הסכמי השכר חתומים כבר.

<תמנה עורב: צריך לעשות התאמות מכיוון שהסכמי השכר הללו נחתמו לפני שנתיים וחצי.

<תמנה עורב: ההנהלה ממשיכה לעשות ויוצרת את כל השינויים הארגוניים והעובדים שבויים בידי ההנהלה ובידי משרד האוצר.

<תמנה עורב: על זה צריך לדבר.

אבישי ברוורמן: תודה.

אבישי ברוורמן: רשות הדיבור לברוך אסקרוב אם אתה רוצה לשאול שאלה את היושב-ראש והמנכ"ל לפני שהם יוצאים, כי הם חייבים ללכת, ואז נמשיך הלאה.

אבישי ברוורמן: הדיון הזה הוא דיון מתמשך, כבר אמרנו.

אבישי ברוורמן: אחרי החתימה שתהיה היום – הלא רק התחלנו פה את הסאגה הזאת.

<ברוך אסקרוב: תודה רבה, אדוני היושב-ראש, הפרופ' ברוורמן, ברכות וגם תודות על הכינוס הזה והכניסה בכל האנרגיה, ולכל החברים.

<ברוך אסקרוב: לפני שנצלול לעניין נזכיר שלרשות השידור יש שליחות חשובה.

<ברוך אסקרוב: היא לא החלה היום, היא מלווה את הקמת המדינה.

<ברוך אסקרוב: אמנם זה היה בדור הראשון "קול ישראל" אבל השידור הציבורי הזה הוא חלק בלתי נפרד מן המדינה, מן העם.

<ברוך אסקרוב: אם יעלה הרעיון לסגור, משהו כמו זה בוודאי לא ייפתח.

<ברוך אסקרוב: ואחרי שאני מזכיר את עניין השליחות, גם להזכיר לעצמנו שכולנו כאן אחים לשליחות, לא משנה פיצול התפקידים.

<ברוך אסקרוב: ועכשיו בתוך הפרספקטיבה הזאת אפשר להיכנס לבעיות.

<ברוך אסקרוב: אני רוצה לייחד את הדיבור להסכם המימון.

<ברוך אסקרוב: אם עלה מצד היושב-ראש והמנכ"ל – אני מתנצל, בדקות הראשונות לא הייתי – נושא ההגשמה של ההסכם החתום, ומן האגף השני של השולחן, חברי הכנסת וגם משה גביש דיברו בכלל על רפורמה אחרת – אני חושב שהדברים לא סותרים משום שאם אנחנו כאן דנים 6 שנים על הסכם שתוקפו 7 שנים, זה המקום להתחיל את רפורמה ב' שתמשיך את הרפורמה הזאת, כי זה הרי לוקח 6-7 שנים.

אבישי ברוורמן: כלומר, אתה מציע לחתום היום ולהתחיל להתקדם לעבר המשך הרפורמה.

<ברוך אסקרוב: התשובה היא כן, אבל יש בעיה קשה בהסכם המימון, ואזכיר, שאיננו שותפים לו.

<ברוך אסקרוב: בהסכם הזה הבעיה היא לא שאיננו שותפים לו אלא יש בעיות מהותיות, שהוא סותר לפחות בשני דברים מהותיים את הסכם הרפורמה.

<ברוך אסקרוב: האחד, למשל מתחם גוש דן, שהוא בשבילנו תפקוד – אם לא צריך פעילות בגוש דן, לא צריך- - -

אבישי ברוורמן: מתחם גוש דן, לא אכפת לך אם זה בת-ים גם כן?

<ברוך אסקרוב: לא אכפת לנו כי אנחנו נאמנים לחתימת ידינו.

אבישי ברוורמן: בת-ים או לוד, אני מבקש שתתייחס לזה.

<ברוך אסקרוב: הנושא השני הוא שיש חשש גדול, והדבר הזה לא זכה להארה מספקת.

<ברוך אסקרוב: בהסכם המימון הנתח הכי גדול הוא נתח ההלוואות שמתקרב לחצי מיליארד שקל.

<ברוך אסקרוב: ומה לעשות, הלוואות מחזירים, צריך להחזיר אותן במשך 18 שנים.

<ברוך אסקרוב: יתקן אותי כאן נציג משרד האוצר, יש לוח תשלומים, יש לוח סנקציות אם רשות השידור, שלא הצטיינה בניהול פיננסי, לא תחזיר את ההלוואות.

<ברוך אסקרוב: וגם באופן אובייקטיבי צריך להגיד, מעת לעת גם נוחתות עליה משימות שהיא לא מזמינה אותן, כמו מלחמות למשל.

<ברוך אסקרוב: ובכן יכול להיות שהיא לא תוכל לעמוד בתשלומים ואז, כבוד היושב-ראש, במידה ורשות השידור לא עומדת בתשלומי החזר ההלוואות מוטלות עליה סנקציות של ריבית גבוהה, אבל אם היא לא עומדת בריבית הנמוכה איך תעמוד בגבוהה?

<ברוך אסקרוב: ואז יש סנקציה נוספת, והיא פיטורי עובדים, ובלי אחריות מנהלים.

<ברוך אסקרוב: לפי ההסכם שנחתם בקיץ 2012, עם תרבות וערכים של 2012, ערכים מתקדמים, העובדים ישלמו מחיר והמנהלים לא יישאו באחריות, ואני לא מדבר על מנהלים ספציפיים, זה המנהלים שיהיו בעוד 6 שנים או משהו כזה כשיהיו בעיות כספיות, ויהיו בעיות כאלה כנראה.

<ברוך אסקרוב: לכן העובדים פה חשופים חשיפה שלא תאומן.

<ברוך אסקרוב: יש סתירה מהותית.

<ברוך אסקרוב: אנחנו ביקשנו לדבר על הדברים האלה.

<ברוך אסקרוב: זה לא כל-כך מצליח.

<ברוך אסקרוב: פורמלית לכאורה כן, אבל זה לא כל-כך מצליח.

אבישי ברוורמן: אני עוצר אותך.

אבישי ברוורמן: אני רואה כאן את צגה מלקו שהיתה מנהלת רשת א', היא הודחה מתפקידה על-ידי ההנהלה ורוצה לדבר.

<משה שגב: סליחה, אדוני, מה זה רלוונטי?

<משה שגב: אנחנו באים לפתוח כאן דיון על עובדים שהודחו?

אבישי ברוורמן: סלח לי, אני קובע פה, ולא אתה.

אבישי ברוורמן: אני קובע מה קורה פה.

אבישי ברוורמן: אתה תדבר רק ברשות דיבור.

אבישי ברוורמן: אם לא, אתה יכול לצאת החוצה.

אבישי ברוורמן: בבקשה.

אבישי ברוורמן: זאת הכנסת כאן.

<צגה מלקו: תודה, פרופ' ברוורמן, אדוני היושב-ראש.

<צגה מלקו: אני אתמקד יותר כנציגת ועד האגודה בירושלים.

<צגה מלקו: הרפורמה בעיניי חשובה מאוד, כי בלי רפורמה רשות השידור לא יכולה להתקיים.

<צגה מלקו: יחד עם זאת, אני ספק אם הדבר הזה בלי פיקוח של גוף חיצוני יכול להתממש.

<צגה מלקו: אציג דוגמה.

<צגה מלקו: לפי ההסכם 700 עובדים צריכים לפרוש, ביניהם 380 עיתונאים.

<צגה מלקו: עד היום אנחנו לא יודעים כמה אנשים פרשו, אבל אנחנו יודעים שחדשים נכנסים, ואף אחד לא יודע.

<צגה מלקו: לכן אני חושבת, בלי התערבות של גוף חיצוני בספק אם ההנהלה הנוכחית לא תעשה נקמות או פגיעות באנשים שעתידם לא ידוע.

<צגה מלקו: לכן הרפורמה חשובה, אבל בלי פיקוח חיצוני אי אפשר לקיים אותה כי אנשים היום שרויים בפחד.

<צגה מלקו: זה מה שאני יכולה להגיד.

אבישי ברוורמן: תודה.

אבישי ברוורמן: אתן לעוד אנשים לדבר.

<משה זמיר: רק שאלה.

<משה זמיר: אני מרשת "מורשת.

<משה זמיר: בשנים האחרונות נקבע אפילו בחוק, שחובה על ההנהלה להשוות את תנאי העבודה של עובדי רשת "מורשת" מול העובדים האחרים.

<משה זמיר: גם היום, לצערנו, זה לא קיים, למרות שאני יודע שיוני בן מנחם ומיקי מירו עושים המון למען עובדי "מורשת", אבל אין השוואת תנאי עובדים לעובדי רשת "מורשת" בגלל שיש לנו כיפה על הראש.

<קריאה: לא, כי זה רשתות קטנות.

אבישי ברוורמן: תודה רבה.

אבישי ברוורמן: מכיוון שאמיר גילת צריך לעזוב- - -

<ענת לינדנבאום: סליחה, אפשר להעיר משהו על הסכם המימון?

אבישי ברוורמן: הישיבה הזאת לא נסגרת.

<ענת לינדנבאום: רק הערה להבהיר דבר שנאמר.

<ענת לינדנבאום: אני מהחשב הכללי.

<ענת לינדנבאום: רק הערה.

<ענת לינדנבאום: אין בהסכם המימון סנקציה של פיטורי עובדים.

<ענת לינדנבאום: יש סנקציות, אבל לא של פיטורי עובדים.

<ברוך אסקרוב: לא פיטורים, רק הקטנת מצבת כוח האדם.

אבישי ברוורמן: האם זה נכון?

<ענת לינדנבאום: זה חלק מן הרפורמה.

<ענת לינדנבאום: זה התייעלות בכוח אדם, אבל לא בתור סנקציות.

אבישי ברוורמן: אמיר גילת, שמעת את ההערות.

אבישי ברוורמן: אני רוצה שתתייחס לשני דברים.

אבישי ברוורמן: יושבים כאן אסף אמיר ואורי רוזנווקס.

אבישי ברוורמן: לגבי ההתחייבויות ליוצרים – כי אנחנו רואים באמת שיש פריחה ביצירה הישראלית, ואתם התחייבתם בתקצוב משמעותי.

אבישי ברוורמן: ההתרשמות היא שהסכומים הולכים ויורדים.

אבישי ברוורמן: אתה יכול לפרט לנו?

<אמיר גילת: בדיוק ההיפך.

אבישי ברוורמן: דבר שני, תאיר את עינינו לגבי נושא לוד/ בת-ים.

אבישי ברוורמן: דבר שלישי, גם לגבי העובדים, מה שנאמר.

אבישי ברוורמן: אמרתי לך, אמר לך את זה איתן כבל בצורה ברורה, אתה אדם שבא לשירות הציבורי עם המון-המון יוקרה.

אבישי ברוורמן: אסור שאתה תעזוב את השירות הציבורי כשתהיה הרגשה שתחת מנהיגותך היה פחד ברשות השידור, היה משטר שלא מאפיין את מה שאנחנו רוצים שיהיה בישראל.

אבישי ברוורמן: אני לא מדבר על העבר.

אבישי ברוורמן: אתן לפני זה רק שאלה אחת, שלוש מילים לד"ר דניאל דור מן "המשמר החברתי".

אבישי ברוורמן: תתיישב סביב השולחן, פשוט אתה מאוניברסיטת תל-אביב אז מגיע לך לשבת.

אבישי ברוורמן: ..

<דניאל דור: מתנהל כאן משהו מוזר מאוד.

<דניאל דור: ההנהלה מדברת על הרפורמה, אבל הרבה מאוד אנשים כאן מעלים טענות מאוד-מאוד קשות ביחס להנהלה.

<דניאל דור: הייתי רוצה לשמוע תשובה מפורשת ביחס לטענות האלה.

<דניאל דור: אני חושב שהדבר הזה נמצא בבסיס העניין.

<אליהו פולק: אני פרופ' אלי פולק, יושב-ראש האגודה לזכות הציבור לדעת.

<אליהו פולק: כבוד היושב-ראש, האם לא יהיה פה מישהו שיגן על ההנהלה, שהוא לא מהם?

<אליהו פולק: אני יושב פה ושומע רק צד אחד שזורק לאוויר האשמות שהביסוס שלהן חלש מאוד, בלשון המעטה.

<אורי רוזנווקס: בדקת?

<אורי רוזנווקס: אנחנו כרגע בבית-משפט ב-3 מקרים מולם.

<ענת עוזרי: יש כאן גם אנשים שהם בעד ההנהלה.

<ענת עוזרי: סליחה, אנחנו גם עובדי רשות השידור.

<ענת עוזרי: יש כאן 2-3 קולות שתומכים בהנהלה- - - לא יכול להיות ששומעים כאן רק צד אחד.

<משה שגב: מאוד נחמד לשמוע את כל ההאשמות, אבל לא נותנים לנו לדבר, לנו סותמים את הפה.

<ענת עוזרי: סליחה, תנו גם לנו לדבר.

<ענת עוזרי: אנחנו יושבי-ראש ועדים, ותתפלא, אנחנו בעד ההנהלה.

<משה שגב: מאיימים עלינו שיעיפו אותנו החוצה.

<משה שגב: אז לשם מה זימנו אותנו לוועדה?

<משה שגב: או שמזמינים אותנו ונותנים לנו לדבר, או שמעיפים אותנו החוצה, אין בעיה.

אבישי ברוורמן: אל תבכה, תקשיב לי רגע.

אבישי ברוורמן: את הדיון הזה אקיים עד שעה 13:00.

אבישי ברוורמן: תוכל לדבר במסגרת הזמן שלך כמו כל אחד אחר.

אבישי ברוורמן: הדבר שרציתי, קודם כול שיושב-ראש רשות השידור יתייחס להערות הקשות שנאמרו כאן, כי הוא הולך לבית-המשפט לעבודה לגבי הנושא של זליג רבינוביץ.

<משה שגב: כן, אבל גם צדדים אחרים הוא היה צריך לשמוע לפני שהוא הולך.

אבישי ברוורמן: קח שתי דקות ותגיד, בבקשה.

<משה שגב: אני יושב-ראש ועד העובדים של ההנדסה בטלוויזיה.

<משה שגב: אני רוצה לומר שכל המצגת שהוצגה כאן, זה הכול כסאח ועליהום ו"רשות השידור מקולקלת ולא עובדת", אני יכול לומר לכם שזה קשקוש אחד גדול.

<משה שגב: אני במקרה בא מהאגף הטכני.

איתן כבל: יש שוטרים סביב רשות השידור שעוצרים את ההמון שרוצה לחבק את שולי נעליו של היושב-ראש.

איתן כבל: ..

<ענת עוזרי: בשל כותרת בעיתון לא צריך לפטר 1,900 עובדים, מר כבל, בשל כותרת ב"וואלה בראנז'ה".

<משה שגב: למי מן הנוכחים שרק משמיצים- - -

איתן כבל: אינני עוסק עם העובדים.

איתן כבל: אל תפילי עליי את המטלה.

<ענת עוזרי: אתה עוסק בכותרת של "וואלה בראנז'ה" ואתה רוצה לפטר 1,900 עובדים פה.

<משה שגב: אני יכול לומר לכם כמי שעובד ברשות השידור כבר למעלה מ-22 שנים ונמצא באגף הטכני- - -

אבישי ברוורמן: איזה בעל מקצוע אתה?

אבישי ברוורמן: מה המקצוע שלך שם?

<משה שגב: אני בתחום הווידיאו, כל מה שאתם רואים בבית.

<משה שגב: אם המקום הזה היה כל-כך מקולקל ולא עובד – באמת כרגע אנחנו נמצאים באוויר, אבל אף אחד לא יודע שהתחלנו את המהפכה הטכנולוגית, התחלנו אותה.

<משה שגב: אנחנו נמצאים כרגע בשידורי HD ואף אחד פה לא יודע על כך בכלל.

<משה שגב: הערוץ הראשון הוא הערוץ הראשון במדינת ישראל שמשדר שידורים ב-Full HD.

<משה שגב: בזכות מי?

<משה שגב: ההנהלה הזאת דאגה לקדם את העובדים, דאגה להביא אותנו לטכנולוגיה הזאת.

<משה שגב: מכאן והלאה אנחנו נמשיך הלאה עם הרפורמה.

אבישי ברוורמן: אני מודה לך על ההערה הזאת.

אבישי ברוורמן: אני חושב שכולם, כולל חבר הכנסת כבל, מכבדים מאוד את העובדים שעושים מלאכתם נאמנה.

אבישי ברוורמן: אבל יש שאלה, כפי שאמר מר גביש, דברים משתנים ולכן כל המטרה היא למצוא פתרון שנכון לאזרחים, לעובדים, כדי שנתגאה שאתם עובדים בשירות הציבורי הטוב ביותר.

<משה שגב: אבל עד היום טענו שאנחנו עובדים בשיטות ישנות ועתיקות.

<משה שגב: היום אנחנו עובדים בטכנולוגיה מאוד-מאוד חדשה, עם התייעלות לפני רפורמה.

<אסף אמיר: הטענה היא לא נגד העובדים.

<ענת עוזרי: אם רוצים לסגור את המקום – זה נגדנו.

<ענת עוזרי: אני רוצה להגן על עצמי ועל הבית שלי.

<ענת עוזרי: אני מתפרנסת מהמקום הזה.

<משה שגב: זה מקום העבודה שלנו.

אבישי ברוורמן: לא אתן לכם יותר להתפרץ.

<אסף אמיר: אנחנו לא נגד העובדים.

<ענת עוזרי: אם יסגרו בכלל לא תיהנה.

<אסף אמיר: לא רוצים לסגור.

אבישי ברוורמן: מה שקורה פה מיותר.

אבישי ברוורמן: זה הדבר הכי גרוע שיכול לקרות כרגע.

אבישי ברוורמן: אל תענה.

אבישי ברוורמן: מה שקורה פה הוא בדיוק הדבר שלא צריך לקרות.

אבישי ברוורמן: עובדים, שכולם מכבדים אותם, מתחילים להתווכח עם יוצרים או חברי כנסת, כאשר כולם במטרה אחת.

אבישי ברוורמן: השאלה היא מה לעשות נכון למען הציבור, האם ההנהלה מתפקדת נכון או לא נכון.

אבישי ברוורמן: לכן אני בכל פעם אוסיף עוד שאלה.

אבישי ברוורמן: פרופ' פולק, הבעת את הנקודה שלך, אמרת שהם עושים מלאכתם נאמנה.

אבישי ברוורמן: קיבלנו את זה, קיבלנו את ההערה שלך.

<אליהו פולק: כבוד היושב-ראש, אני עדיין מבקש רשות דיבור.

<אליהו פולק: לא עכשיו, אבל אני מבקש לאחר מכן.

אבישי ברוורמן: אתן לך אחר-כך.

אבישי ברוורמן: זה לא הדיון הראשון פה, פרופ' פולק, תהיה לך הזדמנות בדיונים נוספים.

אבישי ברוורמן: אמיר גילת, עכשיו תענה על השאלות שעלו, בצורה ברורה, כולל הנקודה שהיוקרה העתידית שלך גם כן תלויה פה ויום אחד לא תהיה במקומות האלה.

אבישי ברוורמן: תחשוב מול מצפונך, מול המראה.

אבישי ברוורמן: ודבר שני, לוד.

אבישי ברוורמן: ודבר שלישי, היוצרים והסכם "מורשת".

<אמיר גילת: את השאלה לגבי היוקרה, ברשותך, אשמור למועד אחר.

<אמיר גילת: אני מסתכל על המראה ואני בטוח בדרך.

<אמיר גילת: אני אומר לך שהרפורמה היא הכלי היחיד שכרגע יכול להציל את רשות השידור.

<אמיר גילת: הרפורמה מבחינתי היא הכלי שמאפשר לנו לעשות אחר-כך, בהמשך, שינויים נוספים.

אבישי ברוורמן: להתחיל דרך חדשה.

אבישי ברוורמן: שמעת את ההערות הרלוונטיות.

<אמיר גילת: כן, אני אומר שהרפורמה היא הכלי שלנו להמשיך ולעשות שינויים דרסטיים נוספים, בעיקר בתחום התוכן, ואנחנו עושים את זה.

<אמיר גילת: לגבי היוצרים, המצב הפוך בדיוק.

<אמיר גילת: ב-2010 ההשקעה של רשות השידור בהפקות מקור היתה 8 מיליון שקל; ב-2011 היא היתה כ-25 מיליון שקל; ב-2012 – כ-74 מיליון שקל; וב-2013 היא תהיה 85 מיליון שקל.

<אסף אמיר: את זה בית-המשפט יחליט.

<אמיר גילת: זאת מגמה הפוכה בדיוק ממה שמצטייר כאן.

אבישי ברוורמן: והדוגמה הזאת הולכת לפי קו שעולה.

<אורי רוזנווקס: זה עיוות, זה זריית חול בעיניים.

<אורי רוזנווקס: אנחנו נראה בבג"ץ ביולי לאן הכסף הלך, ולמי, איך הם חילקו את הכסף, איך הם מתייחסים לכסף הציבורי.

<אורי רוזנווקס: אנחנו נראה בבג"ץ.

<אסף אמיר: הלוואי וזה היה הולך באמת- - -

<אמיר גילת: זה לגבי המספרים.

<אמיר גילת: גם היוצרים יודעים כמובן שפירות נראים על המסך רק שנתיים-שלוש אחרי ההשקעה.

<אמיר גילת: אם אתה חותם על דרמה ב-2012 תראה אותה ב-2014-2015.

<אמיר גילת: לגבי פיקוח – יש פיקוח על הרפורמה.

אבישי ברוורמן: אני פונה אליך עכשיו, תקשיב.

אבישי ברוורמן: אני אומר לך את האמת, ואתה יודע, אני פה לא שמאל ולא ימין, חשוב לי רק שמדינת ישראל לא תידרדר.

אבישי ברוורמן: היום זה ראש ממשלה כזה, מחר זה ראש ממשלה אחר.

אבישי ברוורמן: לא מקובלים עלי הרבה דברים שנעשו בזמן בן גוריון ועוד דברים שקורים עכשיו.

אבישי ברוורמן: אנחנו חייבים, ואם היית נותן לי הרצאה עכשיו בתור אחראי על תקשורת באוניברסיטת חיפה הייתי אומר:

אבישי ברוורמן: צריך להוציא את זה החוצה ושהפוליטיקה תהיה מעורבת כמה שפחות.

אבישי ברוורמן: תמיד אנשי פוליטיקה היו מעורבים, אבל כמה שיותר אנשים חיצוניים כדי שלא נשמע את הדברים האלה.

אבישי ברוורמן: הרי אתה יודע שהדבר הכי גרוע שקורה למנהיגות, שבמקום לתת גיבוי לאנשים טובים מתחילים להעדיף רק אומרי הן.

אבישי ברוורמן: אנחנו רוצים אולי civil service של "Yes minister" אבל שלא כל אחד יגיד "אדוני המנכ"ל" או "אדוני היושב-ראש".

<אמיר גילת: נראה לי שזה לא באחריות רשות השידור, זה באחריות הכנסת.

<אמיר גילת: אנחנו פועלים על-פי הנחיות הכנסת.

אבישי ברוורמן: אתה מבין שהעיניים מופנות אליך היום.

אבישי ברוורמן: הרי אתה איש שיודע מחזאות, שמעת על המחזאי הגדול יונסקו.

אבישי ברוורמן: את המחזה "קרנפים" ראית?

אבישי ברוורמן: שלא תגיע לשם, אמיר.

<אמיר גילת: תודה רבה.

אבישי ברוורמן: תודה רבה.

אבישי ברוורמן: אני ממשיך את הדיון.

אבישי ברוורמן: הפסקנו את פרופ' פולק באמצע דבריו, בבקשה.

<אליהו פולק: כבוד היושב-ראש, אני מודה לך על קבלת זכות הדיבור.

אבישי ברוורמן: יש לך רק 2-3 דקות.

אבישי ברוורמן: תודה.

<אליהו פולק: אני רוצה להתחיל בנקודה של הפיקוח על רשות השידור.

<אליהו פולק: הפיקוח הזה, מאחר והציבור הוא שמממן את רשות השידור הרי שהציבור הוא זה שצריך לפקח עליו.

<אליהו פולק: נציגי הציבור הם הפוליטיקאים.

<אליהו פולק: אני מברך על הדיון כאן, אבל אתם כולכם פוליטיקאים וזה תפקידכם, בתור נציגים שלנו, של הציבור, לפקח על הנעשה ברשות השידור.

<אליהו פולק: באותה מידה לא יעלה על הדעת שמי שימנה את המינויים הבכירים ביותר ברשות השידור הוא אדם שלא בא מכוח הציבור, ולכן החוק הקיים הוא החוק כפי שצריך להיות, שהשר הממונה הוא זה שממנה את יושב-ראש רשות השידור, כך הדברים חייבים להיות.

אבישי ברוורמן: ראית שיש התנהלות אחרת במקומות אחרים בעולם.

איתן כבל: הוא יגיד שזה דעתו כאשר זה עניין - - - מישהו שלח אותו, למה ההוא ולמה ההיא?

איתן כבל: - - - החוק שהנחתי אמר שלא- - -

<אליהו פולק: אדוני היושב-ראש, זה המצב הרגיל, כאשר אני מנסה לומר משהו לא נותנים לי לדבר.

<אליהו פולק: אין אפילו מינימום של כבוד.

איתן כבל: תוציא גילוי דעת.

<אליהו פולק: אין אפילו מינימום של כבוד לשמוע את הצד השני.

<אליהו פולק: אני יכול להעיד בפניך, חבר הכנסת כבל, ואתה יודע את זה, שהטענה הזאת הולכת אחורה 15 שנים בדרישה שהפיקוח ושהמינוי יהיה ציבורי, ולא משנה מי הוא השר.

איתן כבל: החוק הזה הוא בדיוק, הצעת החוק שהנחנו- - -

<אליהו פולק: לגופו של עניין, הרפורמה סוף-סוף יוצאת לדרך.

<אליהו פולק: אני רוצה לומר מילה אחת על היושב-ראש ועל המנכ"ל.

<אליהו פולק: הרי המכשולים ברשות השידור אדירים – הבעיות הפרסונליות, בעיות של ועדי עובדים, ואני לא בא להגיד שהם לא בסדר או שמישהו כן בסדר, אבל אנחנו יודעים שזה ארגון גדול שמסורתית הניהול בו לא היה טוב, עוד הרבה לפניהם, ולכן הם נכנסו למקום שקשה מאוד להיכנס אליו.

<אליהו פולק: העובדה שהם יכולים להביא היום- - -

אבישי ברוורמן: מה ההמלצה שלך, פרופ' פולק?

<אליהו פולק: בוודאי לקבל את הרפורמה כפי שהיא ולברך אותם על כך שהם הצליחו להביא את הרפורמה לנקודה הזאת.

<אליהו פולק: אני מבקש אבל, כבוד היושב-ראש, לומר מילה.

<אליהו פולק: כפי שנאמר גם לפניי, הרפורמה הזאת היא תחילת דרך, היא תחילת דרך טכנית.

<אליהו פולק: צריך להגיע לרפורמה בשלב השני, שרשות השידור אכן תהיה רשות שידור ציבורית שמשרתת את הציבור, ולדבר הזה יש מרחק גדול.

<אליהו פולק: תודה רבה.

אבישי ברוורמן: אני מאוד מודה לך.

<ברוך אסקרוב: פרופ' ברוורמן, קודם הפסקת אותי בעבור חברתנו צגה מלקו.

אבישי ברוורמן: איך אני יכול להפסיק אותך כאשר לך יש כל-כך הרבה מניות?

אבישי ברוורמן: בבקשה.

<ברוך אסקרוב: אשלים את דבריי.

<ברוך אסקרוב: אנחנו בוועדת הכלכלה ובעניין המימון יש נושא מאוד-מאוד חשוב.

<ברוך אסקרוב: הרי השר הממונה הקודם, כבוד ראש הממשלה – הרי מה שקורה, לא פעם תוך כדי המשחק משתנים כללי המשחק.

<ברוך אסקרוב: כאשר הרפורמה נדונה בוועדת הכלכלה המקורות שלה היו צריכים להיות העלאת סכום האגרה דווקא, שינוי המתווה כלפי מעלה, סכום מן האוצר אם זה לא יקרה ועוד כהנה וכהנה דברים.

<ברוך אסקרוב: תחת ראש הממשלה כאשר עלו קשיים התקבלה החלטת מדיניות שונה, שיימכר נדל"ן והוא יממן את הרפורמה.

<ברוך אסקרוב: ואז חובת ההנהגה של רשות השידור היא למקסם את הערכים הכספיים שמתקבלים מן הנדל"ן.

<ברוך אסקרוב: והנה הפלא ופלא, על מתחם הקריה, בלי ויכוח- - -

אבישי ברוורמן: אני שמח שנכנסת לזה.

אבישי ברוורמן: ציינתי שהערכת שמאי היא למעלה מ-300 מיליון שקל ומכרו את זה ב-150 מיליון שקל.

<ברוך אסקרוב: אפילו אעדכן.

<ברוך אסקרוב: אתה צודק מאוד.

<ברוך אסקרוב: הערכת שמאי, שמציין אותה מבקר המדינה בדוח מספר 62 בשנה שעברה, הערכת שמאי ב-2009 – ואנחנו יודעים 4 שנים אחרי זה שהמחירים באזור הזה עלו רבות- - -

אבישי ברוורמן: מתחם שרונה, אתם יודעים איזו בוננזה כספית הולכת להיות שם?

<ברוך אסקרוב: פרופ' ברוורמן, הוא מוערך כיום בכחצי מיליארד שקל.

<ברוך אסקרוב: ובכן, 350 מיליון שקל פער – זה הרפורמה.

<ברוך אסקרוב: בשעה הזאת זכויות עובדים, על-פי החוק ועל פי הסכמים במשק, אינן משולמות, כפי שחברתי תמנה עורב ציינה כאן.

<ברוך אסקרוב: HD – בסדר גמור, אבל מה עם Low D של העובדים?

<ברוך אסקרוב: הרזולוציה הנמוכה של זכויות העובדים לא מתקיימת.

<ברוך אסקרוב: לכן אנחנו בהחלט חשים זיקה ישירה להתרחשות הכלכלית ברשות השידור, כי היא פוגעת ביכולת העבודה המקצועית שלנו ובזכויותינו כעובדים.

<ברוך אסקרוב: תודה רבה.

אבישי ברוורמן: אני מאוד מודה לך.

<משה זמיר: אדוני היושב-ראש, אם אפשר דקה.

אבישי ברוורמן: רק טלגרפית, כי אנחנו מתקרבים לסיכום.

<משה זמיר: במשך 6 שנים עושים אותנו פינג-פונג, את אנשי רשת "מורשת".

<משה זמיר: מן ההנהלה אומרים לנו: זה האוצר, משרד האוצר אחראי לכך שאתם לא מקבלים את הזכויות שלכם כעובדים.

<משה זמיר: ממשרד האוצר אומרים לנו: זה ההנהלה.

<משה זמיר: אז יש כאן עכשיו גם נציג של משרד האוצר וגם נציג של ההנהלה.

<משה זמיר: למה העובדים של רשת "מורשת" לא מקבלים את הזכויות שניתנות לכל העובדים ברשות השידור?

אבישי ברוורמן: אמרת לו את זה.

<משה זמיר: לא קיבלתי שום תשובה.

אבישי ברוורמן: זה רשום בפרוטוקול.

אבישי ברוורמן: מר זמיר, בהצעת ההחלטה שאגיד כבר עכשיו ייאמר: ועדת הכלכלה תפקח באופן מתמשך על כל הרפורמות.

אבישי ברוורמן: בכל חודשיים אדרוש להופיע כאן ולמסור דיווח.

אבישי ברוורמן: כולכם תהיו פה ולציבור תהיה שקיפות טוטלית.

אבישי ברוורמן: פעם אחת קיבלנו דיווח על המצב הקיים, שמענו את חבר הכנסת כבל, שמענו את מר משה גביש, שמענו את האזהרות.

אבישי ברוורמן: יחתום אחיה גינוסר על מה שייחתם, אבל אנחנו יוצאים פה לדרך חדשה, או שלא, אבל זה יהיה הפעם בצורה שמפוקחת כאן על-ידי הכנסת.

<קריאה: חשוב מאוד לצאת לדרך חדשה.

<משה זמיר: כבודו, מומלץ פעם בחודש.

אבישי ברוורמן: אולי אחרי הסרט "הנוקמים" נקבל דיווחים כאן.

אבישי ברוורמן: חבר הכנסת שמולי, בבקשה.

איציק שמולי: אני רוצה להגיד משפט.

איציק שמולי: דעתי בכלל לא נוחה מזה שהרפורמה יוצאת לדרך ועדיין יש כאלו תלונות וכאלו השגות וויכוחים.

איציק שמולי: אני לא יודע מאיפה חלקכם שואב את האופטימיות שיהיה חלק שני לרפורמה, על אילו דברים אתה מסתמך.

אבישי ברוורמן: מה אתה מציע?

אבישי ברוורמן: היית מציע עכשיו, אחרי שכל הדברים חתומים, להגיד: רבותי, אנחנו לא חותמים, אנחנו זורקים את זה לפח והם הולכים ל-chapter 11, לפשיטת רגל?

<יהודה גבאי: למקצה תיקונים.

אבישי ברוורמן: זאת השאלה שנשאלת פה.

אבישי ברוורמן: אנחנו במצב ברור לחלוטין, כולם אומרים, במיוחד בשוק הטלוויזיה שפועל לא נכון.

אבישי ברוורמן: אנחנו רוצים משטר שנותן מקצועיות, כבוד וגיבוי לעובדים ולאנשים, שלא יחיו בפחד.

אבישי ברוורמן: השאלה הרלוונטית, האם לחתום עכשיו או להמשיך עם הסאגה הזאת ולהתחיל לפקח ולהיאבק על הדבר הזה.

אבישי ברוורמן: זאת השאלה.

אבישי ברוורמן: חבר הכנסת שמולי, ממרום ניסיונך כיושב-ראש הסתדרות הסטודנטים, מה היית עושה?

איציק שמולי: לסטודנטים אין טלוויזיה, אבל יש להם היגיון בריא, אדוני היושב-ראש, וההיגיון הבריא אומר את הדבר הבא – יש שני דברים שעדיין מטרידים.

איציק שמולי: אחד הוא עניין הפיקוח, שבתוכו כמובן הטענות על התנהלות בלתי מקצועית, והשני הוא טענות קשות שעולות מצד חלק מן העובדים, לא רק על עניין השכר אלא תלונות יותר בכיוון של מה ששמענו כאן.

איציק שמולי: אני חושב, אדוני היושב-ראש, אם אתה פועל ועושה נכון ואתה קובע "דד-ליין" או התנהלות שאחת לחודשיים הנושא הזה יידון, לא יקרה שום דבר אם ניקח עוד שבועיים למקצה שיפורים על שתי הנקודות הספציפיות האלה.

<ברוך אסקרוב: בתקופה הזאת מומלץ לקיים ישיבות מעקב פעם בחודש, אגב הקריטיות.

<תמנה עורב: אני רוצה לציין גם שאנחנו בוועד המח"ר מנסים לקבוע ישיבות עם ההנהלה כדי לעדכן את הסכם השכר שנחתם ב-2011 ואנחנו פשוט לא מגיעים להיפגש איתם על זה.

<תמנה עורב: כלומר, כל ההסכמים האלה חתומים וצריך להכניס בהם תיקונים, אבל אף אחד לא דן אתנו.

<צגה מלקו: קודם התייחסתי באופן כללי למה שהולך.

<צגה מלקו: אני יכולה להציג את הדוגמה שלי.

<צגה מלקו: אני 24 שנים ברשות השידור, התחלתי כקריינית בשפה האמהרית ועם הזמן ניהלתי את המדור כקידום, ובסופו של דבר ב-2008 ניגשתי למכרז ואז יושב-ראש רשות השידור, מר גביש, בנוכחותו נבחרתי לנהל את רשת א'.

<צגה מלקו: אחרי 3 שנים ההנהלה התחלפה.

<צגה מלקו: בטיעון של ריענון השורות אני הוחלפתי.

<צגה מלקו: זה העניין האישי שלי.

<צגה מלקו: אני מנהלת את העניין שלי במשפט.

<צגה מלקו: אבל אני אומרת, היום יכול להיות שאני דוגמה, אבל יהיו עוד אנשים כאלה.

<צגה מלקו: לכן בקטע הזה אני באמת מבקשת שיהיה פיקוח.

<צגה מלקו: בלי פיקוח זה- - -

אבישי ברוורמן: הפיקוח היחיד שיכול להיות זה כל הזמן השקיפות הציבורית.

<צגה מלקו: כן, שקיפות זה פיקוח.

אבישי ברוורמן: המאבק שלנו כדי שהדברים ייראו.

אבישי ברוורמן: רק הכוח הציבורי מגיב.

<יהודה גבאי: אגב, עוד לפני מה שבאמת הייתי רוצה לדבר, הערה לקטע הזה.

<יהודה גבאי: אני יושב-ראש הנדסה, רדיו ארצי.

<יהודה גבאי: יש המון היגיון לכאורה בהתקדמות תוך כדי תנועה והכול.

<יהודה גבאי: הבעיה שנוצר כבר פער מטורף, ובאמת, כפי שתמנה עורב אמרה, צריך תיקון עיוותים.

<יהודה גבאי: צריך להתחיל לדון ולבחון לפני שממשיכים הלאה כי נצברו נזקים, המכונית צברה כבר נזקים בדרך.

אבישי ברוורמן: תודה.

אבישי ברוורמן: יאסר עטילה שמנהל את "קול ישראל" בערבית.

אבישי ברוורמן: נו, אז לפחות אם אצל היהודים אין בשורה, אצל הערבים יש בשורה?

<יאסר עטילה: בלי להאריך בדברים, אחלק את דבריי לשתיים.

<יאסר עטילה: ראשית, מילה וחצי על הרדיו בערבית.

<יאסר עטילה: אני חושב שכל מי שעוקב אחרי השידורים בשפה הערבית, ובעיקר ברדיו, יכול להעיד על כך שהרדיו בערבית היום עובר מהפכה.

<יאסר עטילה: תגובות רבות מגיעות מכל מיני כיוונים שמחזקים את האמור כאן.

<יאסר עטילה: השינוי הדרסטי הזה, או המפנה האמיתי לא היה מתרחש אילולא שני דברים.

<יאסר עטילה: גם הכישרונות הרבים שהתברך בהם הרדיו בערבית, וגם הרוח הגבית והתמיכה שלה אנו זוכים מצד המוסדות וההנהלה, בתור מי שבאמת יודעים היטב את החשיבות ואת הייחוד של השידור הציבורי בשפה הערבית.

<יאסר עטילה: זה דבר אחד.

<יאסר עטילה: הייתי רוצה, ברשותך, אדוני היושב-ראש, להתייחס במשפט אחד לאמירה של צגה מלקו עמיתתי, בדבר החשש או הפחד שחלק מן העובדים שרויים בו שמא יהיו החלטות שיתקבלו באופן שרירותי.

<יאסר עטילה: אני יכול להגיד שבטוח אצלנו ברדיו בערבית, וגם ברשות השידור בעצם, כל מי שנקלט לאחרונה נקלט כעובד תוכן, על בסיס העיקרון שאושר ונקבע על-ידי המוסדות: שניים תמורת אחד.

<יאסר עטילה: לאמירה שלך שאין פיקוח, אני חושב שאת טועה.

<יאסר עטילה: כן קיים פיקוח ומעקב.

<יאסר עטילה: דוחות של מבקרת הפנים מוגשים חדשות לבקרים ומציינים את העובדות כהווייתן.

<יאסר עטילה: זאת ועוד, נתבקשנו לעשות מיפוי של כל העובדים שנקלטו לאחרונה: מי נקלט, באיזה תפקיד, מתי ובמקום מי.

אבישי ברוורמן: אתה אומר שבנושא שלך – ואני שונא את המילה מגזר – בחברה הערבית, הדרוזית והצ'רקסית אין מצב של נקמה או דברים כאלה, הכול מצוין.

אבישי ברוורמן: הבעיה היא יותר אצל היהודים?

אבישי ברוורמן: אני שואל כדי להבין.

אבישי ברוורמן: אתה יודע שיש לנו בעיה, שהיהודים הם עם בעייתי מאוד, וגם הערבים לא כל-כך קלים.

אבישי ברוורמן: רק הדרוזים הם היחידים שיכולים לשרוד באמצע...

<יאסר עטילה: התייחסתי עד כה לחלק הראשון של הדברים של עמיתתי צגה מלקו, בדבר מי נקלט והאם יש פיקוח או לא.

<צגה מלקו: אני דיברתי על השידורים בעברית.

<יאסר עטילה: לגבי החלק השני, שהוא חשוב יותר לדעתי- - -

אבישי ברוורמן: כמה עובדים חדשים קלטת?

אבישי ברוורמן: האיכות אדירה, נקלט נזיר מג'אלי ונכנסו אחרים.

אבישי ברוורמן: כמה עובדים חדשים נקלטו?

<יאסר עטילה: מ-1 בנובמבר 2011 ועד היום נקלטו אצלנו 6 עובדי תוכן חדשים, שהם במקום אחרים שפרשו, על-פי העיקרון: שניים תמורת אחד.

<יאסר עטילה: לגבי החלק השני של הדברים של עמיתתי, אני לא חושב שעובדים צריכים להיות שרויים בפחד, בטח אצלנו לא, וברשות השידור בכלל, לפי הבנתי.

<יאסר עטילה: לא יחרץ גורלו של עובד באופן שרירותי.

<צגה מלקו: העובדים פונים אליי.

<יאסר עטילה: אני רוצה להגיד כאן באופן נחרץ שלא תתקבל החלטה שרירותית על פיטורים של מאן דהוא אלא כל מי שיהיה מועמד לפיטורים, כמובן יש קריטריונים וצריך להביא אותם לדיון.

<יאסר עטילה: האמיני לי שהדברים ייעשו בצורה הוגנת, אובייקטיבית, עניינית וצודקת.

<יאסר עטילה: תודה.

איציק שמולי: יש בכל זאת פער.

איציק שמולי: אני לא מדבר על המחלקה שלך כמובן, כי אני לא יודע, אני מדבר באופן כללי.

איציק שמולי: דיברת על דוחות הביקורת.

איציק שמולי: יש פער שבכל זאת רשות השידור צריכה להסביר אותו, בין מה שכתוב בדוחות הפנימיים ובין מה שבסופו של דבר אנחנו רואים בדוחות מבקר המדינה.

איציק שמולי: את הפער הזה צריך להסביר, כי לא הכול מתנהל כשורה, לא הכול בסדר.

<יאסר עטילה: אדוני, אני בחרתי לבקש את רשות הדיבור כדי להתייחס לדבר שנאמר על-ידי עמיתתי, כי זה באמת נוגע לי בתור מנהל מדיום היום ברשות השידור.

<יאסר עטילה: באשר לשאלה שלך, קטונתי, זה לא בתחומי ולא בסמכותי.

<יאסר עטילה: יש גם ביקורת פנים.

<יאסר עטילה: ירצו להשיב, בבקשה.

<יאסר עטילה: אני לא יכול להיכנס לתחומים שאינם שלי.

<יאסר עטילה: תודה.

<ידידיה תנעמי: כבוד היושב-ראש, אני נמצא כאן בשני כובעים לפחות – אגודת העיתונאים וועד העובדים.

אבישי ברוורמן: שני כובעים וכיפה אחת.

אבישי ברוורמן: ..

<ידידיה תנעמי: נכון, וגם "מורשת".

<ידידיה תנעמי: אני מדבר כרגע בכובע של ועד העיתונאים.

<ידידיה תנעמי: נבחרתי לוועד העיתונאים כדי לטפל בנושא של תנאי העבודה.

<ידידיה תנעמי: לצערי הרב כבר כשנכנסתי לעבודה- - -

אבישי ברוורמן: אתה חוזר על הדברים של משה זמיר?

<ידידיה תנעמי: לא.

<ידידיה תנעמי: אני רוצה להעלות בעיה לא של "מורשת".

<ידידיה תנעמי: כבר כשנכנסתי לעבודה ועיינתי במסמכים של הרפורמה ראיתי שיש שם בעיה גדולה מאוד שקשורה למבנה, להגדרה של העבודה של כל עובד, בעיקר בשכר כולל.

<ידידיה תנעמי: כשנכנסתי לאגודה, התשובה שקיבלתי: יטפלו בזה בהמשך.

<ידידיה תנעמי: זה לדעתי דבר חמור מאוד.

<ידידיה תנעמי: צריך להקים פה ועדה מקצועית.

<ידידיה תנעמי: פעם היה מסמך בשם "רוטשילד" שהגדיר מה העבודה של כל עובד, עיתונאי וכדומה.

<ידידיה תנעמי: צריך פשוט לעדכן את זה, כי הדברים השתנו מאז.

<ידידיה תנעמי: עם כל ההמלצה שלנו לחתום על הרפורמה, לא יכול להיות שנחתום ובסוף נגיע לוויכוחים כל הזמן עם ההנהלה.

<ידידיה תנעמי: זה לא בריא, אי אפשר לעבוד כך.

<ידידיה תנעמי: אני רואה את זה כבר היום.

<ידידיה תנעמי: צריך לדבר הזה להקים ועדה מקצועית כדי לטפל בבעיה.

<ידידיה תנעמי: אני מוכן, לקחתי על עצמי אפילו הכנה של מסמך כדי לקדם את העניינים.

אבישי ברוורמן: תודה רבה.

אבישי ברוורמן: יראון רופין ואחרון יהיה יהודה גבאי.

<יראון רופין: אני סמנכ"ל משאבי אנוש ברשות השידור.

אבישי ברוורמן: כבר ניהלתי דברים והיו לי הרבה סמנכ"לים למשאבי אנוש.

אבישי ברוורמן: התפקיד הזה – כאשר הייתי שומע את כל ההרגשות – לא פשוט להיות סמנכ"ל משאבי אנוש כאשר אנשים רבים מרגישים לא כל-כך טוב.

אבישי ברוורמן: האם לא עושים להם איזה גיבוש, אילו דברים כדי ליצור יותר אהבה?

<לאה ורון: וגם אם תוכל להאיר את עיני הוועדה, כמה עובדים נקלטו במהלך 2012 ומחצית 2013?

<יראון רופין: אין לי את הנתונים, אבל מ-1 בינואר 2011 ועד היום נקלטו נטו בסביבות 70 עובדים.

<תמנה עורב: מה זאת אומרת "נטו"?

<יראון רופין: יש כאלה שפרשו ויש כאלה שהצטרפו.

<אתי בנדלר: זאת אומרת, תוספת כוח אדם?

<יראון רופין: בסך הכול אנחנו עומדים בהגבלות שנקבעו לנו על-ידי המוסדות, שעבור כל שני פורשים ניתן לצרף עובד אחד.

<קריאה: ואנחנו קורסים.

אבישי ברוורמן: השאלה שלי, מעבר לסטטיסטיקות, אתה האדם שמטפל בכל מערכת משאבי האנוש.

אבישי ברוורמן: כוח של צוות הוא באנרגיה חיובית, בגיבוש וביחס עם ההנהלה.

אבישי ברוורמן: כמה שנים אתה בתפקיד?

<יראון רופין: אני בתפקיד 3 חודשים.

איתן כבל: הוא סיים את ימי החסד...

<יראון רופין: אני רוצה להתייחס לכמה נקודות שעלו כאן בדיון.

<יראון רופין: קודם כול שאלה לחבר הכנסת כבל שדיבר על איכות השידור הציבורי.

<יראון רופין: אני רק רוצה להזכיר לך, בצער, שמאז שנת 2004 ועד היום אגרת רשות השידור ירדה במונחים ריאליים ב-40 וכמה אחוזים.

איתן כבל: אתה מספר לי?

איתן כבל: אני היחיד שנלחם להעלות אותה.

<יראון רופין: ולצערי הרב שידור, במיוחד שידור בטלוויזיה, עולה כסף.

<יראון רופין: כאשר מורידים את סכום הכסף שיש לרשות השידור לצערי הרב השידור הציבורי נפגע.

איתן כבל: אבל אין זה תפקידך לדבר על תכנים.

<יראון רופין: אני רק מציין בצער.

איתן כבל: גם אנחנו בצער.

אבישי ברוורמן: אני חושב שיש כאן אי-הבנה.

אבישי ברוורמן: כולם רוצים שיהיה מימון לרשות השידור.

אבישי ברוורמן: כפי שהבנתי, חבר הכנסת כבל הציג את זה בתור מחאה.

אבישי ברוורמן: הוא אומר: לאור מה שאני מקבל.

אבישי ברוורמן: זה כמו שאנשים אומרים: לא נשלם מסים אם לא נקבל משהו טוב יותר.

אבישי ברוורמן: אז ברור שצריך אגרה.

אבישי ברוורמן: השאלה איך עושים את האגרה, יש על כך שאלות, ויש שאלות לגבי האיכות.

אבישי ברוורמן: תתייחס לגבי העובדים ולגבי האחריות שלך.

<תמנה עורב: אגב, כאן אני רוצה הערת אגב.

<תמנה עורב: סליחה, זה חשוב מאוד.

<תמנה עורב: העובדים שנקלטו, שעליהם יראון רופין מדבר, נקלטו בתנאים הרבה יותר טובים מן העובדים שנמצאים היום – בדרגה, ברמות שכר, בתנאים נלווים.

<תמנה עורב: על זה הוא לא מדבר.

<תמנה עורב: זאת אומרת, לא רק נקלטו עובדים, אלא נקלטו בתנאים הרבה יותר טובים מאשר של העובדים כיום.

<יראון רופין: זה בפירוש לא נכון.

<יראון רופין: אנחנו פועלים על-פי- - -

אבישי ברוורמן: דרך אגב, מאין הגעת?

אבישי ברוורמן: מה עשית קודם?

אבישי ברוורמן: באילו ארגונים מורכבים היית?

<קריאה: שאלה טובה.

<יראון רופין: התקבלתי לרשות השידור.

<יראון רופין: לפני שנתמניתי לתפקידי הנוכחי הייתי עובד ביקורת, הייתי בתפקידים אחרים בהנהלה, הייתי מנהל מחלקת שירותי הפקה, מנהל חטיבת מבצעים והפקה, מנהל שירותי המינהל והטלוויזיה.

אבישי ברוורמן: אבל לא עבדת בנושאי יחסי עובדים, משאבי אנוש?

<יראון רופין: עבדתי.

<יראון רופין: הייתי יושב-ראש ועד, בין היתר, במשך 10 שנים.

<יראון רופין: אני מכיר כאן את כולם.

<תמנה עורב: הקפאת דרגות – זה עליו, זה הוא מעכב, הגדרת תפקיד – הוא מעכב.

איתן כבל: הוא מומחה גם בוועד.

אבישי ברוורמן: זכות הדיבור ליראון רופין.

אבישי ברוורמן: תמנע עורב, זאת הפעם האחרונה שאת מתערבת בלי רשות.

אבישי ברוורמן: אנחנו נורא מכבדים אותך.

אבישי ברוורמן: יראון, בבקשה.

אבישי ברוורמן: אנא תדבר למיקרופון.

אבישי ברוורמן: אף אחד לא שומע אותך, ואנחנו רוצים לשמוע.

אבישי ברוורמן: סמנכ"ל משאבי אנוש היום זה תפקיד מאוד-מאוד-מאוד חשוב.

<יראון רופין: נציגי איגודי העובדים הנכבדים שיושבים פה – כדי להעמיד דברים על דיוקם, יש הסכמה בין איגוד העובדים ובין ההנהלה בשנים האחרונות שעד שלא תהיה רפורמה לא יהיו שינויים, לא בטבלאות השכר, לא בתקנים, לא בתארי משרות.

<יראון רופין: לכן עד שלא תהיה רפורמה, כרגע העניינים תקועים.

<תמנה עורב: עד שיגיע המשיח.

<יראון רופין: ולא בגלל הרצון הרע של ההנהלה.

<יראון רופין: סליחה, גברת תמנה עורב, צריך להעמיד את הדברים על דיוקם.

<יראון רופין: זה דבר אחד.

<קריאה: גם במחיר שעוד שבועיים האולפנים ייסגרו?

<יראון רופין: גברת צגה מלקו, אנחנו נותנים באופן שוטף את הנתונים על הפורשים ועל הנקלטים לוועד העיתונאים.

<יראון רופין: למשל לפני שבוע העברנו להם נתונים, והבוקר הם יקבלו נתונים מעודכנים לצורך חתימה על הסכמי הרפורמה.

<יראון רופין: להגיד כאילו אין שקיפות ואין דברים – סליחה שאינך מעודכנת.

<יראון רופין: זה הדבר השני.

<יראון רופין: הדבר השלישי, לגבי איכות הניהול.

<יראון רופין: אני מזכיר לכולם, וכולם כאן יודעים את זה כמוני, שרשות השידור היא גוף גדול, מסובך, מורכב, הכולל עשרות מקצועות, למעלה מ-1,500 עובדים, מסובך.

<יראון רופין: אנחנו מבוקרים, הגוף הכי מבוקר במדינה.

<יראון רופין: גם מבקר המדינה, גם מבקרת הפנים, גם המליאה, גם גופים.

אבישי ברוורמן: אז זה בסדר?

<יראון רופין: לא, אבל צריך להעמיד דברים בפרופורציה.

<יראון רופין: להגיד שאין שקיפות – סליחה שאני אומר, זה מצוץ מן האצבע.

אבישי ברוורמן: יש שקיפות, בסדר.

<יראון רופין: לגבי יחסי עבודה – אני חושב שעובדים שלנו לא חיים בפחד.

<יראון רופין: להיפך, הדלת של ההנהלה פתוחה, כולם באים ומדברים.

<יראון רופין: לא יהיה כאן איש מחברי הוועד שיגיד שלא מדברים אתו.

איתן כבל: "סחבקיה" ברשות השידור.

איתן כבל: ..

<קריאה: גן עדן.

<קריאה: ..

<יראון רופין: צריך גם לדייק.

אבישי ברוורמן: יראון רופין, דבריך נרשמו בפרוטוקול.

אבישי ברוורמן: תודה רבה.

אבישי ברוורמן: שני משפטים אחרונים ואז נגיע לסיכום.

אבישי ברוורמן: מה גבאי אמר שהוא לא דיבר קודם אז הוא מדבר עכשיו.

<יהודה גבאי: כי אני רק הגבתי.

<יהודה גבאי: שני החבר'ה באמת "הרימו לי להנחתה".

<יהודה גבאי: קרוב לוודאי שתוך שבועיים נתחיל לסגור אולפנים ברדיו.

<יהודה גבאי: אנחנו עברנו כבר את נקודת האל-חזור.

<יהודה גבאי: כן רפורמה, לא רפורמה, החלטות שעל כל שני עובדים פורשים יתקבל עובד – אנחנו במצוקה נוראית של עובדים, ועוד מצוקות אחרות.

<יהודה גבאי: הרבה מזה כתוצאה גם מן הצמידות של הטלוויזיה והרדיו.

<יהודה גבאי: הרדיו הוא קטן, חכם, יעיל.

<יהודה גבאי: עיני לא צרה בטלוויזיה, מגיע להם מה שמגיע להם, אבל הסימביוזה, המודל הניהולי והכספי, אין לנו בעיה אפילו שייקחו כסף, אבל היו צריכים לבנות איזה מודל שלפחות תהיה לנו אוטונומיה מסוימת.

<יהודה גבאי: אם יורשה לי, יש לי אפילו אלגוריה קטנה לזה.

אבישי ברוורמן: אני רוצה שתהיה פה גם קצת תרבות.

אבישי ברוורמן: יש פה יוצרים.

אבישי ברוורמן: אנא תקרא את האלגוריה שלך.

<יהודה גבאי: האווזה הנדיבה מעשה באווזה קטנה ונדיבה ולה אותה תכונה עלומה להטיל ביצי זהב, וכל זאת על אף גזרתה הדקיקה.

<יהודה גבאי: האווזה הקטנה מאוד הצטיינה בהפקות המקור שאותן היא ניפקה ולדוגמה: ברשת א' עזרה לאוכלוסייה מבוגרת, תמיכה ואוזן קשבת.

<יהודה גבאי: ברשת ב' היא דאגה לעדכן את אנשי הכפר בחדשות הסביבה וקצת מן העולם.

<יהודה גבאי: ברשת ג' מלאת השראה השמיעה אווזתנו שירה עברית הישר מן המקור.

<יהודה גבאי: ברשת ד' געגועיה בערבית כוונו להשכנת השלום.

<יהודה גבאי: ובכלל ברקע היה ניתן לשמוע אותה מגעגעת בשלל שפות – רוסית, יידיש, רומנית ואמהרית.

<יהודה גבאי: אכן אווזה ברוכת כישרונות ויפת מראה שהביאה המון גאווה ונחת.

<יהודה גבאי: מספרים, כי גם לאחותה האווזה היו ימים גדולים אך שמנה היא מרוב נחת, הלכה ושמנה, שמנה ותפחה, עד שפיתחה סוכרת וכולסטרול גבוהים והפכה לאווזה נרגנת וחולה.

<יהודה גבאי: נאלצה האווזה הקטנטנה לעבוד בפרך כדי לסעוד ולפרנס את אחותה.

<יהודה גבאי: מדי יום מכרה את ביצי הזהב כדי לקנות תרופות ומזון עבור החולה.

<יהודה גבאי: ואז ביום מר ונמהר הגיעו פקידי המהפכה והחליטו כי האווזה הקטנה אינה עושה די עבור אחותה.

<יהודה גבאי: כצעד ראשון נתבקשה האווזה הקטנטנה לקצץ מהמקור וכך אולי היא תאכל פחות ויישאר יותר.

<יהודה גבאי: הסכימה האווזה הנדיבה לקצץ במקור למען אחותה כי הרי "אחות יש רק 1" (ערוץ 1).

<יהודה גבאי: ויהי ערב ויהי יום ושוב פקידי המהפכה התדפקו על דלת אווזתנו.

<יהודה גבאי: "הביטי אווזה קטנה ופוחזת, לאחותך אין אוכל ואת מעכסת ברוב חן ובלובן נוצותיך?

<יהודה גבאי: חוצפה.

<יהודה גבאי: אנא מרטי נוצותיך, נמכרן בשוק ונקנה אוכל, הרבה אוכל.

<יהודה גבאי: " הרגישה האווזה הקטנטנה איך ליבה נשבר בקרבה ודמעותיה חונקות את גרונה, אך חובה זו חובה והיא הפקירה את גופה לתולש הנוצות אשר ביצע את עבודתו באהבת יתר ותלש נוצה אחר נוצה.

<יהודה גבאי: למחרת היום כאשר הסתובבה אווזתנו עירומה בכיכר הכפר היא נחרדה לגלות שבני הכפר שרק אתמול העריצו אותה מגחכים למראה וחלקם נמנעים מלהביט בה.

<יהודה גבאי: ושוב דפיקה בדלת.

<יהודה גבאי: "שלום", הציג עצמו הברנש על מפתן דלתה של האווזונת.

<יהודה גבאי: "נשלחתי על-ידי המהפכה להשגיח עליך אישית וליתר ביטחון ארצה לדעת מה את הולכת לומר או לשיר, ובכלל מה שנשאר מהמקור הוא כלי שרת בידינו.

<יהודה גבאי: " "אבל..." ניסתה האווזה לומר "אבל מה?

<יהודה גבאי: איך את מעיזה לפתוח את הפה תרנגולת מכוערת ומרוטה שכמותך.

<יהודה גבאי: מה, את רוצה שאחותך תמות?

<יהודה גבאי: זה מה שאת רוצה?

<יהודה גבאי: " "אבל אני כנראה אמות," לחשה הקטנה.

<יהודה גבאי: לא שמישהו שמע אותה.

<יהודה גבאי: מאותו היום חלו שיבושים ואי סדירות בהטלת ביצי הזהב שהיוו את פרנסת המשפחה.

<יהודה גבאי: נזעקו יועצי המהפכה אשר מיהרו לכיכרות השווקים למען השג עזרה, תמיכה וחיזוקים לקטנטונת, אך זה היה מעט מדי ומאוחר מדי.

<יהודה גבאי: אנשי השוק בחרו לעצמם גיבורים חדשים ויפים מתוך השוק והאווזה נזכרה כדבר פתטי ומכוער.

<יהודה גבאי: והיו כמה שהעזו לומר שתרנגולת כזאת היתה צריכה להישחט מזמן.

<יהודה גבאי: בוקר אחר בוקר נשארה האווזה המרוטה עטופה בשמיכה.

<יהודה גבאי: היא הרגישה כלום אחד גדול.

<יהודה גבאי: עברו כמה ימים של שינה תהומית ואפופת שכחה.

<יהודה גבאי: ושוב דפיקה בדלת.

<יהודה גבאי: ובדלת עמדו שניים ממשמרות המהפכה.

<יהודה גבאי: "קומי! בואי! הולכים לאווזי".

<יהודה גבאי: זה מה שקורה לרדיו.

<יהודה גבאי: הרדיו נמרט נוצה אחר נוצה.

אבישי ברוורמן: אני רוצה שתפיץ את זה.

איתן כבל: אדוני היושב-ראש, זה הסיכום...

אבישי ברוורמן: רבותי, אני מגיע לסיכום.

אבישי ברוורמן: אני שמח מאוד ששמענו את הקטע.

אבישי ברוורמן: אני מזמין גם את ג'ורג' אורוול בפעם הבאה שיכתוב משהו, אבל אנחנו ממשיכים.

אבישי ברוורמן: אנחנו מעוניינים שדברים יקרו.

אבישי ברוורמן: אני שמח מאוד על הדיון הזה, שהיה דיון פתוח, שמענו את נציגי ההנהלה, שמענו את כולם.

אבישי ברוורמן: אני מסכם.

אבישי ברוורמן: לדיון הבא נזמן את שר התקשורת, השר גלעד ארדן, ונבקש לשמוע את עמדתו בדיון נוסף.

אבישי ברוורמן: נבחן, בין היתר, את הבעיות הקשות הקיימות היום בקשר לאגרת רשות השידור ואת ההצעות ביחס לאגרה.

אבישי ברוורמן: מהצעת חבר הכנסת איתן כבל, שהודיע כי יפעל בתוך תקופה קצרה לבטל לחלוטין את האגרה, ופניית התנועה האזרחית החדשה לוועדה, הקוראת למאבק ציבורי לביטול האגרה, אני חושב שהדבר הזה הוא חלק ממחאה כדי להביא לרפורמה פה.

איתן כבל: הוא יכול להיות גרזן לא רע.

אבישי ברוורמן: אנחנו נדון בכל הנושאים הללו, כי המטרה שלנו שיהיה שידור ציבורי, שהוא יהיה איכותי, אבל במקרה הזה צריך להקשיב גם למה שאומר הציבור.

אבישי ברוורמן: לא תמיד הציבור הוא צי-בור.

אבישי ברוורמן: במקרה הזה יכול להיות שקולו כקול האווזים המטילים ביצי זהב.

אבישי ברוורמן: אני חוזר על דרישתי מיושב-ראש וממנכ"ל רשות השידור, להגיש במהירות האפשרית תוכנית פעולה ליישום הרפורמה.

אבישי ברוורמן: ועדת הכלכלה בראשותי תפקח על הרפורמה ועל כל פעילות רשות השידור בדחיפות.

אבישי ברוורמן: בכל מקרה, הוועדה מקבלת אחת לשנה, בנוסף, דוח פעילות שנתי, ועד 15 ביוני את דוח הביניים לעניין הפקות מקומיות קנויות.

אבישי ברוורמן: לגבי כל הדוחות הללו הוועדה תקיים דיונים.

אבישי ברוורמן: בנוסף, ועדת הכלכלה תצטרך לאשר את תקציב רשות השידור, את התקציב השנתי.

אבישי ברוורמן: אנחנו מבקשים לקבל אותו בזמן ולגבש עמדה, כדי שלא נאשר אותו רטרואקטיבית.

אבישי ברוורמן: אנחנו אומרים בצורה ברורה, יש לדאוג לזכויות העובדים בחוכמה וברגישות המתאימה.

אבישי ברוורמן: באשר לכל ההסכמים שנעשו לגבי היוצרים, אנחנו נפקח ונבדוק מה הוסכם בדיוק, כדי שהדברים יבוצעו למען אזרחי ישראל בשקיפות ובדרך המתאימה.

אבישי ברוורמן: תודה רבה לכל האווזים.